title: 2006/258/EK: Komisijas Lēmums ( 2006. gada 6. marts ), ar kuru atceļ Komisijas Lēmumu 2002/683/EK, ar ko pieņem saistības, kas piedāvātas attiecībā uz antidempinga procedūru to krāsu televizoru importam, kuru izcelsme cita starpā ir Ķīna Tautas Republikā

text:
               31.3.2006

               LV

               Eiropas Savienības Oficiālais Vēstnesis

               L 93/63

      KOMISIJAS LĒMUMS

   (2006. gada 6. marts),
   ar kuru atceļ Komisijas Lēmumu 2002/683/EK, ar ko pieņem saistības, kas piedāvātas attiecībā uz antidempinga procedūru to krāsu televizoru importam, kuru izcelsme cita starpā ir Ķīna Tautas Republikā
   (2006/258/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 1995. gada 22. decembra Regulu (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (1) (“pamatregula”), un jo īpaši tās 8. pantu,
   pēc apspriešanās ar padomdevēju komiteju,
   tā kā:
   A.   IEPRIEKŠĒJĀ PROCEDŪRA

               (1)

               Padome 2002. gada augustā ar Regulu (EK) Nr. 1531/2002 (2) noteica galīgo antidempinga maksājumu to krāsu televizoru (“attiecīgais ražojums”) importam, kuru izcelsme cita starpā ir Ķīnas Tautas Republikā (“ĶTR”).

               (2)

               Komisija tai pašā laikā ar Lēmumu 2002/683/EK (3) pieņēma kopējas saistības (“saistības”), ko kopā ar Ķīnas Iekārtu un elektronisko ražojumu importa un eksporta tirdzniecības palātu (“CCCME”) piedāvāja Haier Electrical Appliances Corp., Ltd, Hisense Import & Export Co., Ltd, Konka Group Co., Ltd, Sichuan Changhong Electric Co., Ltd, Skyworth Multimedia International (Shenzen) Co., Ltd, TCL King Electrical Appliances (Hui Zhou) Co., Ltd un Xiamen Overseas Chinese Electronic Co., Ltd (“uzņēmumi”).

               (3)

               Tādējādi tā ĶTR izcelsmes attiecīgā ražojuma imports Kopienā, ko ražoja uzņēmumi un kas bija tāda veida ražojums, uz kuru attiecās saistības (“ražojums, uz kuru attiecas saistības”), bija atbrīvots no galīgajiem antidempinga maksājumiem.

         B.   SAISTĪBU NEIZPILDE
   1.   To uzņēmumu pienākumi, kuri uzņēmušies saistības

               (4)

               Saistības, ko piedāvāja uzņēmumi, tiem cita starpā uzliek par pienākumu ražojumu, uz kuru attiecas saistības, eksportēt pirmajam neatkarīgajam pircējam Kopienā par noteiktām viszemākajām importa cenām (“VIC”) vai augstākām cenām un ievērot atsevišķus saistībās noteiktos kvantitatīvos ierobežojumus. Šīs cenas un ierobežojumi likvidē kaitējumu radošo ietekmi, ko izraisa dempings.

               (5)

               Lai nodrošinātu saistību izpildi, CCCME un uzņēmumi arī piekrita sniegt visu informāciju, kuru Komisija uzskatīja par vajadzīgu, un atļaut to telpās veikt pārbaudes apmeklējumus uz vietas, lai pārbaudītu to datu precizitāti un ticamību, kas sniegti minētajos ceturkšņa ziņojumos.

               (6)

               Kā norādīts Regulas (EK) Nr. 1531/2002 239. apsvērumā, saistības īpaši paredz, ka, ja tās neizpilda viens no uzņēmumiem vai CCCME, uzskata, ka tās neizpilda visi dalībnieki. Par saistību neizpildi uzskata nesadarbošanos ar Eiropas Komisiju saistību uzraudzīšanā.

               (7)

               Tāpēc Komisija pieprasīja veikt pārbaudes apmeklējumu uz vietas CCCME un to divu uzņēmumu telpās, kuriem ir lielākais ziņotais attiecīgā ražojuma pārdošanas apjoms, proti, Xiamen Overseas Chinese Electronic Co., Ltd un Konka Group Co., Ltd. Pirms pārbaudes Komisija CCCME, Xiamen Overseas Chinese Electronic Co., Ltd un Konka Group Co., Ltd nosūtīja vēstuli, norādot dienu, kad tiks veikta pārbaude uz vietas.

         2.   Pārbaudes pieprasījuma rezultāti

               (8)

                  CCCME un Xiamen Overseas Chinese Electronic Co., Ltd apstiprināja Komisijas pieprasītā pārbaudes apmeklējuma pieņemšanu. Konka Group Co., Ltd tomēr atteicās pieņemt pārbaudes apmeklējumu.

               (9)

               Uzņēmumam lūdza precizēt, vai šī ir tā galīgā nostāja, un atgādināja, ka saskaņā ar saistību 5.6. punktu uzņēmumi bija apņēmušies sadarboties, sniedzot visu informāciju, ko Eiropas Komisija uzskatīja par vajadzīgu, lai nodrošinātu kopējo saistību izpildīšanu un ļautu Eiropas Komisijas ierēdņiem pārbaudīt visus sniegtos datus un informāciju. Tam bija pieskaitāma iespēja, ka šie ierēdņi, pat paziņojot par to īsu brīdi iepriekš, uzņēmumu un/vai CCCME telpās veic izmeklēšanu uz vietas.

               (10)

               Uzņēmums Konka Group Co., Ltd ar vēstuli apstiprināja, ka tas nav ieinteresēts sadarboties, un šo nostāju, ko pauda uzņēmums, apstiprināja arī CCCME.

               (11)

                  CCCME un uzņēmumus attiecīgi informēja par būtiskajiem faktiem un apsvērumiem, balstoties uz kuriem bija plānots atsaukt saistības, ko bija pieņēmusi Komisija, jo Konka Group Co., Ltd nebija izpildījusi saistības, un tā vietā noteikt galīgo antidempinga maksājumu. Tika noteikts termiņš, kurā gan rakstiski, gan mutiski var izteikt savu viedokli. Nekādi iebildumi netika saņemti.

         C.   LĒMUMA 2002/683/EK ATCELŠANA

               (12)

               Ņemot vērā iepriekš minēto, uzskata, ka to saistību pieņemšana, ko kopā ar CCCME piedāvāja uzņēmumi, ir jāatceļ. Lēmums 2002/683/EK, ar ko pieņem saistības, ir jāatceļ.

               (13)

               Līdz ar šo lēmumu Padome ar Regulu (EK) Nr. 511/2006 (4) ir grozījusi Regulu (EK) Nr. 1531/2002, lai noteiktu galīgo antidempinga maksājumu to krāsu televizoru importam, kurus attiecīgie uzņēmumi ieved Kopienā,

         IR NOLĒMUSI ŠĀDI.
   1. pants
   Lēmumu 2002/683/EK atceļ.
   2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē, 2006. gada 6. martā

            Komisijas vārdā —

            Komisijas loceklis

         Peter MANDELSON

      (1)  OV L 56, 6.3.1996., 1. lpp. Regulā jaunākie grozījumi izdarīti ar Regulu (EK) Nr. 2117/2005 (OV L 340, 23.12.2005., 17. lpp.).

      (2)  OV L 231, 29.8.2002., 1. lpp.

      (3)  OV L 231, 29.8.2002., 42. lpp.

      (4)  Sk. šā Oficiālā Vēstneša 26 lpp.


title: Padomes Lēmums 2012/392/KĀDP ( 2012. gada 16. jūlijs ) par Eiropas Savienības KDAP misiju Nigērā ( EUCAP Sahel Niger )

text:
               17.7.2012

               LV

               Eiropas Savienības Oficiālais Vēstnesis

               L 187/48

         PADOMES LĒMUMS 2012/392/KĀDP
   (2012. gada 16. jūlijs)
   par Eiropas Savienības KDAP misiju Nigērā (EUCAP Sahel Niger)
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu, 42. panta 4. punktu un 43. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2011. gada 21. martā atbalstīja Eiropas Savienības stratēģiju attiecībā uz drošību un attīstību Sāhelā, uzsverot, ka Savienība ir ilgstoši ieinteresēta samazināt nedrošību un uzlabot attīstību Sāhelas reģionā. Saistībā ar neseno teroristu darbības pastiprināšanos un Lībijas konflikta sekām ir pieaugusi vajadzība steidzami aizsargāt Savienības pilsoņus un intereses reģionā un novērst minēto draudu izplatīšanos Savienībā, vienlaikus palīdzot mazināt draudus reģionālai drošībai.

               (2)

               Padome 2012. gada 23. martā apstiprināja krīzes pārvarēšanas koncepciju iespējamajai kopējās drošības un aizsardzības politikas (KDAP) civilajai misijai Sāhelā.

               (3)

               Nigēras premjerministrs 2012. gada 1. jūnijā vērsās pie Savienības Augstās pārstāves ārlietās un drošības politikas jautājumos (AP) ar uzaicinājuma vēstuli attiecībā uz plānoto KDAP misiju, atbalstot Savienības KDAP misijas izvietošanu, lai stiprinātu Nigēras drošības spēku spējas, jo īpaši, saistībā ar terorisma un organizētas noziedzības efektīvu, saskaņotu un koordinētu apkarošanu.

               (4)

                  EUCAP SAHEL Niger vajadzībām būtu jāaktivizē Informācijas analīzes un sakaru centrs.

               (5)

                  EUCAP SAHEL Niger tiks īstenota situācijā, kas var pasliktināties un varētu kavēt Līguma par Eiropas Savienību (LES) 21. pantā izklāstīto Savienības ārējās darbības mērķu sasniegšanu,

         IR PIEŅĒMUSI ŠO LĒMUMU.
   1. pants
   Misija
   Ar šo Savienība izveido Eiropas Savienības KDAP misiju Nigērā, lai atbalstītu Nigēras drošības spēku spēju veidošanu saistībā ar terorisma un organizētas noziedzības apkarošanu (EUCAP SAHEL Niger).
   2. pants
   Mērķi
   Lai īstenotu Eiropas Savienības stratēģiju attiecībā uz drošību un attīstību Sāhelā, EUCAP SAHEL Niger mērķis ir uzlabot kopējo drošības problēmu risināšanas reģionālo koordināciju un nodrošināt, lai Nigēras iestādes varētu īstenot savas drošības un attīstības stratēģijas drošības aspektu. Jo īpaši EUCAP SAHEL Niger mērķis ir sniegt ieguldījumu integrētas, daudzdisciplīnu, saskaņotas, ilgtspējīgas un uz cilvēktiesībām balstītas pieejas izstrādē starp dažādiem Nigēras drošības spēkiem saistībā ar terorisma un organizētas noziedzības apkarošanu.
   3. pants
   Uzdevumi
   1.   Lai sasniegtu 2. pantā paredzētos mērķus, EUCAP SAHEL Niger:

               a)

               līdzās citiem dalībniekiem sniedz ieteikumus un palīdzību Nigēras drošības un attīstības stratēģijas drošības aspekta īstenošanā valsts līmenī;

               b)

               atbalsta visaptverošas reģionālas un starptautiskas koordinācijas izvēršanu saistībā ar terorisma un organizētas noziedzības apkarošanu;

               c)

               stiprina tiesiskumu, attīstot kriminālas izmeklēšanas spējas, un šajā kontekstā izstrādā un īsteno piemērotas apmācību programmas;

               d)

               atbalsta Nigēras Drošības spēju ilgtspējas attīstīšanu;

               e)

               sekmē projektu drošības jomā apzināšanu, plānošanu un īstenošanu.

         2.   EUCAP SAHEL Niger sākotnēji pievērsīsies 1. punktā minētajām darbībām, kuras veicina Nigēras teritorijas kontroles uzlabošanu, tostarp sadarbībā ar Nigēras bruņotajiem spēkiem.
   3.   EUCAP SAHEL Niger neveic nekādas izpildfunkcijas.
   4. pants
   Komandķēde un struktūra
   1.   EUCAP SAHEL Niger kā krīzes pārvarēšanas operācijas struktūrai ir vienota komandķēde.
   2.   EUCAP Sahel Niger štābs ir Niamejā.
   3.   EUCAP Sahel Niger struktūra ir šāda:

               a)

               misijas vadītājs;

               b)

               plānošanas un operāciju komponente, kurā ietilpst reģionāli sadarbības koordinatori;

               c)

               misijas atbalsta komponente;

               d)

               ziņošanas, drošības, analītiskais un padomdevēju/sabiedrības informēšanas elementi;

               e)

               Briseles atbalsta elements.

         4.   Misijai EUCAP SAHEL Niger ir projektu vienība, lai apzinātu un īstenotu projektus. Jomās, kas ir saistītas ar EUCAP SAHEL Niger, kā arī, lai palīdzētu sasniegt tās mērķus, EUCAP Sahel Niger pēc vajadzības var koordinēt un sekmēt projektus, ko dalībvalstis un trešās valstis īsteno savā atbildībā, kā arī sniegt konsultācijas par tiem.
   5. pants
   Civilais operāciju komandieris
   1.   Civilās plānošanas un īstenošanas centra (CPĪP) direktors ir EUCAP SAHEL Niger civilais operāciju komandieris.
   2.   Civilais operāciju komandieris īsteno EUCAP SAHEL Niger vadību un kontroli stratēģiskā līmenī, darbojoties Politikas un drošības komitejas (PDK) politiskā kontrolē saskaņā ar tās stratēģiskajām norādēm un Savienības Augstā pārstāvja ārlietās un drošības politikas jautājumos (AP) vispārējā pakļautībā.
   3.   Attiecībā uz operāciju norisi civilais operāciju komandieris nodrošina Padomes un PDK lēmumu pienācīgu un efektīvu īstenošanu, tostarp vajadzības gadījumā dodot stratēģiskus norādījumus misijas vadītājam un sniedzot viņam ieteikumus un tehnisku atbalstu.
   4.   Civilais operāciju komandieris ar AP starpniecību sniedz ziņojumus Padomei.
   5.   Norīkotais personāls turpina darboties norīkotājas valsts iestāžu pakļautībā saskaņā ar valsts noteikumiem vai attiecīgās Savienības iestādes pilnīgā pakļautībā, vai Eiropas Ārējās darbības dienesta (EĀDD) pakļautībā. Minētās iestādes nodod sava personāla, grupu un vienību darbības kontroli (OPCON) civilajam operāciju komandierim.
   6.   Civilajam operāciju komandierim ir vispārēja atbildība par to, lai nodrošinātu, ka Savienības pienākums rūpēties par personālu tiek pienācīgi izpildīts.
   7.   Civilais operāciju komandieris un Savienības delegācijas Niamejā vadītājs pēc vajadzības savstarpēji konsultējas.
   6. pants
   Misijas vadītājs
   1.   Misijas vadītājs ir atbildīgs par EUCAP SAHEL Niger vadību un kontroli misijas norises vietā un ir tieši pakļauts civilajam operāciju komandierim.
   2.   Misijas vadītājs pēc civilā operāciju komandiera norādījumiem īsteno finansētāju valstu personāla, grupu un vienību vadību un kontroli, kā arī atbild par administratīviem un apgādes jautājumiem, tostarp par EUCAP SAHEL Niger rīcībā nodotiem aktīviem, līdzekļiem un informāciju.
   3.   Misijas vadītājs dod norādes visam EUCAP Sahel Niger personālam, tostarp Briseles atbalsta elementam un reģionālajiem sadarbības koordinatoriem, par EUCAP Sahel Niger efektīvu norisi operācijas vietā, uzņemoties tās koordināciju un ikdienas vadību un ievērojot civilā operāciju komandiera stratēģiskos norādījumus.
   4.   Misijas vadītājs ir atbildīgs par EUCAP SAHEL Niger budžeta izpildi. Šajā nolūkā misijas vadītājs paraksta līgumu ar Komisiju.
   5.   Misijas vadītājs ir atbildīgs par personāla disciplināru kontroli. Norīkotā personāla disciplināro uzraudzību īsteno attiecīgā valsts iestāde skaņā ar valsts noteikumiem, Savienības iestāde vai EĀDD.
   6.   Misijas vadītājs pārstāv EUCAP SAHEL Niger operācijas teritorijā un nodrošina EUCAP SAHEL Niger pienācīgu pamanāmību.
   7.   Misijas vadītājs vajadzības gadījumā saskaņo rīcību ar citiem Savienības darbību veicējiem, kas darbojas uz vietas. Misijas vadītājs, neskarot komandķēdi, saņem vietējus politiskus norādījumus no Savienības delegācijas Nigērā vadītāja.
   8.   Saistībā ar projektu vienību misijas vadītājs ir pilnvarots vērsties pie dalībvalstīm vai trešām valstīm pēc finanšu ieguldījuma, lai īstenotu projektus, par kuriem ir apzināts, ka tie konsekventi papildina EUCAP SAHEL Niger citas darbības, ja projekts

               a)

               ir paredzēts pārskatā par ietekmi uz budžetu saistībā ar šo lēmumu vai

               b)

               tas ir EUCAP SAHEL Niger laikā iekļauts pārskatā par ietekmi uz budžetu pēc misijas vadītāja lūguma.

         Šādā gadījumā misijas vadītājs noslēdz vienošanos ar attiecīgajām valstīm, kurā jo īpaši nosaka konkrētās procedūras jautājumu risināšanā saistībā ar trešo personu sūdzībām par kaitējumu, kuru nodarījusi misijas vadītāja darbība vai bezdarbība, lietojot ieguldītāju valstu piešķirtos līdzekļus.
   Saistībā ar misijas vadītāja darbību vai bezdarbību ieguldītāju valstu līdzekļu izmantošanā minētās valstis nekādā gadījumā neuzskata par atbildīgu Savienību vai AP.
   7. pants
   Personāls
   1.   EUCAP SAHEL Niger galvenokārt veido personāls, ko norīkojušas dalībvalstis, Savienības iestādes vai EĀDD. Katra dalībvalsts vai Savienības iestāde, vai EĀDD sedz ar tās norīkoto personālu saistītās izmaksas, tostarp ceļa izdevumus uz dislokācijas vietu un no tās, algas, medicīniskās aprūpes izdevumus un pabalstus, izņemot attiecīgas dienasnaudas.
   2.   Attiecīgi dalībvalsts, Savienības iestāde vai EĀDD ir atbildīga par to prasību izskatīšanu, kas saistītas ar norīkojumu un ko iesniedz norīkotā personāla loceklis vai kas iesniegtas par viņu, kā arī par lietas ierosināšanu pret minēto personu.
   3.   Ja dalībvalstu norīkotais personāls nenodrošina vajadzīgās funkcijas, EUCAP SAHEL Niger uz līguma pamata pieņem darbā starptautisku un vietēju personālu. Izņēmuma kārtā un pienācīgi pamatotos gadījumos, ja no dalībvalstīm nav pieteikušās kvalificētas personas, pēc vajadzības var uz līguma pamata pieņemt darbā iesaistīto trešo valstu valstspiederīgos.
   4.   Nodarbināšanas kārtību un starptautiskā un vietējā personāla tiesības un pienākumus nosaka līgumos, ko misijas vadītājs noslēdz ar personāla locekļiem.
   8. pants
   EUCAP SAHEL Niger misijas un tās personāla statuss

      EUCAP SAHEL Niger un tās personāla statusu, tostarp attiecīgā gadījumā privilēģijas, imunitāti un citas garantijas, kas vajadzīgas EUCAP SAHEL Niger misijas izpildei un sekmīgai darbībai, paredz nolīgumā, ko slēdz saskaņā ar LES 37. pantu un ievērojot Līguma par Eiropas Savienības darbību 218. pantā noteikto procedūru.
   9. pants
   Politiskā kontrole un stratēģiskā vadība
   1.   PDK, darbojoties Padomes un AP pakļautībā, veic EUCAP SAHEL Niger politisko kontroli un stratēģisko vadību. Ar šo Padome pilnvaro PDK pieņemt attiecīgus lēmumus saskaņā ar LES 38. panta trešo daļu. Šis pilnvarojums ietver tiesības pēc AP priekšlikuma iecelt amatā misijas vadītāju un grozīt operācijas koncepciju Plus (CONOPS Plus) un operācijas plānu (OPLAN). Padome saglabā pilnvaras pieņemt lēmumus par EUCAP SAHEL Niger mērķiem un misijas izbeigšanu.
   2.   PDK regulāri sniedz ziņojumus Padomei.
   3.   PDK regulāri un pēc vajadzības saņem civilā operāciju komandiera un misijas vadītāja ziņojumus par jautājumiem, kas ir viņu kompetencē.
   10. pants
   Trešo valstu dalība
   1.   Neskarot Savienības lēmumu pieņemšanas autonomiju un tās vienoto iestāžu sistēmu, trešās valstis var tikt uzaicinātas piedalīties EUCAP SAHEL Niger ar nosacījumu, ka tās sedz ar savu norīkoto personālu saistītās izmaksas, tostarp algas, visu risku apdrošināšanu, dienasnaudas un ceļa izdevumus uz Nigēru un no tās, kā arī pēc vajadzības piedalās EUCAP SAHEL Niger darbības izmaksu segšanā.
   2.   Trešām valstīm, kas piedalās EUCAP SAHEL Niger, misijas ikdienas vadībā ir tādas pašas tiesības un pienākumi kā dalībvalstīm.
   3.   Ar šo Padome pilnvaro PDK pieņemt attiecīgus lēmumus par dalības piedāvājumu pieņemšanu un izveidot Palīdzības sniedzēju komiteju.
   4.   Sīki izstrādātus noteikumus par trešo valstu dalību paredz nolīgumos, ko slēdz saskaņā ar LES 37. pantu, un vajadzības gadījumā papildu tehniskos noteikumos. Ja Savienība un kāda trešā valsts noslēdz vai ir noslēgušas nolīgumu, kurā paredz sistēmu attiecīgās trešās valsts dalībai Savienības krīzes pārvarēšanas operācijās, minētā nolīguma noteikumus piemēro saistībā ar EUCAP SAHEL Niger.
   11. pants
   Drošība
   1.   Civilais operāciju komandieris vada drošības pasākumu plānošanu, ko veic misijas vadītājs, un nodrošina, lai EUCAP SAHEL Niger tos pareizi un efektīvi īstenotu saskaņā ar 5. pantu.
   2.   Misijas vadītājs ir atbildīgs par EUCAP SAHEL Niger drošību un par EUCAP SAHEL Niger piemērojamo minimālo drošības prasību ievērošanu saskaņā ar Savienības politiku par tāda personāla drošību, ko izvieto ārpus Savienības, lai veiktu operācijas saskaņā ar LES V sadaļu un instrumentiem, kas to papildina.
   3.   Misijas vadītājam palīdz misijas drošības amatpersona, kas ir pakļauta misijas vadītājam un uztur ciešas darba attiecības arī ar EĀDD.
   4.   Pirms pienākumu izpildes sākšanas EUCAP SAHEL Niger personāls saskaņā ar OPLAN piedalās obligātās drošības apmācībās. Personālam regulāri nodrošina arī prasmes nostiprinošas mācības operācijas vietā, kuras organizē misijas drošības amatpersona.
   5.   Misijas vadītājs nodrošina ES klasificētas informācijas aizsardzību saskaņā ar Padomes Lēmumu 2011/292/ES (2011. gada 31. marts) par drošības noteikumiem ES klasificētas informācijas aizsardzībai (1).
   12. pants
   Informācijas analīzes un sakaru centrs

      EUCAP SAHEL Niger vajadzībām aktivizē Informācijas analīzes un sakaru centru.
   13. pants
   Finanšu noteikumi
   1.   Finanšu atsauces summa ar EUCAP SAHEL Niger saistīto izdevumu segšanai pirmajiem 12 mēnešiem ir EUR […]. Finanšu atsauces summu turpmākiem termiņiem nosaka Padome.
   2.   Visus izdevumus pārvalda saskaņā ar noteikumiem un procedūrām, ko piemēro Savienības vispārējam budžetam.
   3.   Iepirkuma līgumu konkursos var piedalīties misijā iesaistīto trešo valstu, uzņēmējvalsts un tās kaimiņvalstu valstspiederīgie. Ja saņemts Komisijas apstiprinājums, misijas vadītājs var slēgt tehniskus nolīgumus ar dalībvalstīm, misijā iesaistītajām trešām valstīm un citiem starptautiskiem dalībniekiem par iekārtu, pakalpojumu un telpu nodrošināšanu EUCAP SAHEL Niger.
   4.   Finanšu noteikumos ņem vērā EUCAP SAHEL Niger operatīvās vajadzības, tostarp ierīču savietojamību un grupu sadarbspēju.
   5.   Attiecībā uz darbībām, kas veiktas saistībā ar tā līgumu, misijas vadītājs ir Komisijas uzraudzībā un sniedz tai pilnīgu pārskatu par tām.
   6.   Ar EUCAP SAHEL Niger saistītie izdevumi ir atļauti no šā lēmuma pieņemšanas dienas.
   14. pants
   Savienības reakcijas un koordinācijas saskaņotība
   1.   AP nodrošina šā lēmuma īstenošanas saskaņotību ar Savienības ārējo darbību kopumā, tostarp ar Savienības attīstības programmām.
   2.   Neskarot komandķēdi, misijas vadītājs cieši koordinē darbības ar Savienības delegāciju Niamejā, lai nodrošinātu, ka Savienības darbība Nigērā ir saskaņota.
   3.   Misijas vadītājs cieši koordinē darbības ar to dalībvalstu misiju vadītājiem, kas ir pārstāvētas Nigērā.
   15. pants
   Informācijas izpaušana
   1.   AP ir pilnvarots saskaņā ar Lēmumu 2011/292/ES attiecīgos gadījumos un atbilstīgi EUCAP SAHEL Niger vajadzībām nodot ar šo lēmumu saistītām trešām valstīm EUCAP SAHEL Niger vajadzībām sagatavotu ES klasificētu informāciju ar klasifikācijas pakāpi līdz “CONFIDENTIEL UE/EU CONFIDENTIAL”.
   2.   Konkrētu un steidzamu operatīvu vajadzību gadījumā AP ir arī pilnvarots saskaņā ar Lēmumu 2011/292/ES nodot uzņēmējvalstij EUCAP SAHEL Niger vajadzībām sagatavotu ES klasificētu informāciju ar klasifikācijas pakāpi līdz “CONFIDENTIEL UE/EU CONFIDENTIAL”. Šajā nolūkā sagatavo vienošanos starp AP un kompetentām uzņēmējvalsts iestādēm.
   3.   AP ir pilnvarots nodot ar šo lēmumu saistītām trešām valstīm ES neklasificētus dokumentus, kuri saistīti ar Padomes apspriedēm attiecībā uz EUCAP SAHEL Niger un uz kuriem saskaņā ar Padomes Reglamenta (2) 6. panta 1. punktu attiecas pienākums ievērot dienesta noslēpumu.
   4.   Pilnvaras, kas minētas 1. līdz 3. punktā, kā arī pilnvaras noslēgt 2. punktā minētās vienošanās AP var deleģēt savā pakļautībā esošām personām, civilajam operāciju komandierim un/vai misijas vadītājam.
   16. pants
   Stāšanās spēkā un darbības ilgums
   Šis lēmums stājas spēkā tā pieņemšanas dienā.
   To piemēro 24 mēnešus.

      Briselē, 2012. gada 16. jūlijā

            Padomes vārdā –

            priekšsēdētājs

         S. ALETRARIS

      (1)  OV L 141, 27.5.2011., 17. lpp.

      (2)  Padomes Lēmums 2009/937/ES (2009. gada 1. decembris), ar ko pieņem Padomes reglamentu (OV L 325, 11.12.2009., 35. lpp.).


title: Padomes Lēmums (KĀDP) 2015/331 ( 2015. gada 2. marts ), ar ko pagarina pilnvaru termiņu Eiropas Savienības īpašajam pārstāvim Afganistānā

text:
               3.3.2015

               LV

               Eiropas Savienības Oficiālais Vēstnesis

               L 58/66

         PADOMES LĒMUMS (KĀDP) 2015/331
   (2015. gada 2. marts),
   ar ko pagarina pilnvaru termiņu Eiropas Savienības īpašajam pārstāvim Afganistānā
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 33. pantu un 31. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2013. gada 22. jūlijā pieņēma Lēmumu 2013/393/KĀDP (1), ar ko Franz-Michael SKJOLD MELLBIN kungu iecēla par Eiropas Savienības īpašo pārstāvi (ESĪP) Afganistānā. ESĪP pilnvaru termiņam ir jābeidzas 2015. gada 28. februārī.

               (2)

               ESĪP pilnvaru termiņš būtu jāpagarina vēl par astoņiem mēnešiem.

               (3)

               ESĪP pilnvaras īstenos situācijā, kas var pasliktināties un varētu kavēt Līguma 21. pantā izklāstīto Savienības ārējās darbības mērķu sasniegšanu,

         IR PIEŅĒMUSI ŠO LĒMUMU.
   1. pants
   Eiropas Savienības īpašais pārstāvis
   Ar šo ESĪP Afganistānā Franz-Michael SKJOLD MELLBIN kunga pilnvaru termiņš tiek pagarināts līdz 2015. gada 31. oktobrim. Padome var lemt, ka ESĪP pilnvaras beidzas agrāk, pamatojoties uz Politikas un drošības komitejas (PDK) vērtējumu un Savienības Augstā pārstāvja ārlietās un drošības politikas jautājumos (AP) priekšlikumu.
   2. pants
   Politikas mērķi
   ESĪP pārstāv Savienību un veicina Savienības politikas mērķu sasniegšanu Afganistānā, cieši sadarbojoties ar dalībvalstu pārstāvjiem Afganistānā. Jo īpaši ESĪP:

               a)

               sniedz ieguldījumu ES un Afganistānas Vienotās deklarācijas un ES stratēģijas attiecībā uz Afganistānu 2014.–2016. gadam īstenošanā;

               b)

               atbalsta Savienības un Afganistānas politisko dialogu;

               c)

               atbalsta Apvienoto Nāciju Organizācijas (ANO) vadošo nozīmi Afganistānā, īpašu uzmanību veltot ieguldījumam labāk koordinētas starptautiskās palīdzības izveidei, tādējādi veicinot Bonnas, Čikāgas Tokijas un Londonas konferenču paziņojumu, kā arī attiecīgu ANO rezolūciju īstenošanu.

         3. pants
   Pilnvaras
   Lai īstenotu savas pilnvaras, ESĪP, cieši sadarbojoties ar dalībvalstu pārstāvjiem Afganistānā:

               a)

               izplata Savienības uzskatus par Afganistānas politikas procesu un norisēm;

               b)

               uztur ciešus kontaktus ar attiecīgām Afganistānas iestādēm, jo īpaši ar valdību un parlamentu, kā arī vietējām pašvaldībām, un atbalsta to attīstību. Tāpat būtu jāuztur kontakti arī ar citām Afganistānas politiskajām grupām un citiem attiecīgiem dalībniekiem Afganistānā, jo īpaši ar attiecīgiem pilsoniskās sabiedrības dalībniekiem;

               c)

               uztur ciešus kontaktus ar attiecīgām starptautiskām un reģionālām ieinteresētām personām Afganistānā, jo īpaši ar ANO ģenerālsekretāra īpašo pārstāvi un Ziemeļatlantijas līguma organizācijas (NATO) Augstāko civilo pārstāvi, kā arī ar citiem nozīmīgiem partneriem un organizācijām;

               d)

               sniedz konsultācijas par gūtajiem panākumiem attiecībā uz to mērķu sasniegšanu, kas noteikti ES un Afganistānas Vienotajā deklarācijā, ES stratēģijā attiecībā uz Afganistānu 2014.–2016. gadam un Bonnas, Čikāgas Tokijas un Londonas konferenču paziņojumos, jo īpaši šādās jomās:

                           i)

                           civiliedzīvotāju spēju veidošana, īpaši vietējā līmenī,

                           ii)

                           tiesībsargājošo iestāžu, jo īpaši neatkarīgas tiesas, laba pārvaldība un izveide,

                           iii)

                           vēlēšanu un konstitucionālas reformas,

                           iv)

                           drošības sektora reformas, tostarp tiesu iestāžu un tiesiskuma, valsts bruņoto spēku un policijas nostiprināšana, un jo īpaši civilās policijas dienesta izveide,

                           v)

                           izaugsmes veicināšana, proti, veicinot lauksaimniecību un lauku attīstību,

                           vi)

                           Afganistānas starptautisko cilvēktiesību saistību ievērošana, tostarp minoritāšu tiesību, kā arī sieviešu un bērnu tiesību ievērošana,

                           vii)

                           demokrātijas principu un tiesiskuma principa ievērošana,

                           viii)

                           sieviešu līdzdalības veicināšana valsts pārvaldē un pilsoniskajā sabiedrībā, un – saskaņā ar ANO Drošības padomes rezolūciju 1325(2000) – miera procesā,

                           ix)

                           Afganistānas starptautisko saistību ievērošana, tostarp sadarbība starptautiskās sabiedrības centienos apkarot terorismu, nelegālu narkotiku tirdzniecību, cilvēku tirdzniecību un masu iznīcināšanas ieroču un bruņojuma, kā arī ar tiem saistītu materiālu izplatīšanu,

                           x)

                           humānās palīdzības veicināšana un bēgļu un valsts iekšzemē pārvietotu personu atpakaļnosūtīšana ar likumīgiem līdzekļiem, un

                           xi)

                           Savienības klātbūtnes un darbību efektivitātes stiprināšana Afganistānā un ieguldījums, gatavojot regulāros īstenošanas ziņojumus par ES stratēģiju attiecībā uz Afganistānu 2014.–2016. gadam, kurus Padome lūdz sagatavot;

               e)

               aktīvi piedalās vietējos koordinācijas forumos, piemēram, Kopīgajā koordinācijas un pārraudzības padomē, vienlaikus pilnībā informējot neiesaistītās dalībvalstis par lēmumu pieņemšanu šajos līmeņos;

               f)

               sniedz konsultācijas par Savienības piedalīšanos un nostājām starptautiskās konferencēs saistībā ar Afganistānu;

               g)

               aktīvi piedalās reģionālas sadarbības veicināšanā, īstenojot attiecīgas ierosmes, tostarp Stambulas procesu un Reģionālo Ekonomikas konferenci par Afganistānu (RECCA);

               h)

               sniedz ieguldījumu Savienības politikas cilvēktiesību jomā un ES pamatnostādņu cilvēktiesību jomā īstenošanu, jo īpaši attiecībā uz sievietēm un bērniem konfliktu skartās teritorijās, uzraugot jaunākos notikumus minētajā jomā uz risinot ar tiem saistītas problēmas;

               i)

               attiecīgā gadījumā sniedz atbalstu iekļaujošam un Afganistānas vadītam miera procesam, kā rezultātā tiktu panākts politisks risinājums, kas atbilstu “sarkano līniju” norādēm, par ko vienojās Bonnas konferencē.

         4. pants
   Pilnvaru īstenošana
   1.   ESĪP ir atbildīgs par pilnvaru īstenošanu, rīkojoties AP pakļautībā.
   2.   PDK uztur privileģētus sakarus ar ESĪP un ir galvenais ESĪP kontaktpunkts sakariem ar Padomi. PDK saskaņā ar savām pilnvarām, neskarot AP pilnvaras, dod ESĪP stratēģiskas norādes un politisku virzību.
   3.   ESĪP strādā ciešā sadarbībā ar Eiropas Ārējās darbības dienestu (EĀDD) un tā attiecīgajām struktūrām.
   5. pants
   Finansējums
   1.   Finanšu atsauces summa, kas paredzēta, lai segtu izdevumus saistībā ar ESĪP pilnvarām, laikposmā no 2015. gada 1. marta līdz 2015. gada 31. oktobrim ir EUR 3 975 000.
   2.   Izdevumus pārvalda saskaņā ar procedūrām un noteikumiem, ko piemēro Savienības vispārējam budžetam.
   3.   Izdevumus pārvalda saskaņā ar ESĪP un Komisijas noslēgtu līgumu. ESĪP sniedz Komisijai pārskatu par visiem izdevumiem.
   6. pants
   Komandas izveide un sastāvs
   1.   ESĪP saskaņā ar ESĪP pilnvarām un atbilstīgajiem piešķirtajiem finanšu līdzekļiem ir atbildīgs par komandas izveidi. Komandā iekļauj personas, kam, kā pilnvarās paredzēts, ir īpašas zināšanas konkrētos politikas jautājumos. ESĪP operatīvi un regulāri informē Padomi un Komisiju par komandas sastāvu.
   2.   Dalībvalstis, Savienības iestādes un EĀDD var ierosināt personāla norīkošanu darbā pie ESĪP. Atalgojumu šādam norīkotam personālam atbilstīgi maksā attiecīgā dalībvalsts, attiecīgā Savienības iestāde vai EĀDD. Darbā pie ESĪP var nosūtīt arī ekspertus, ko dalībvalstis ir norīkojušas darbā Savienības iestādēs vai EĀDD. Starptautiskiem līgumdarbiniekiem ir kādas dalībvalsts valstspiederība.
   3.   Viss norīkotais personāls turpina būt nosūtītājas dalībvalsts, nosūtītājas Savienības iestādes vai EĀDD administratīvā pakļautībā, un tas veic savus pienākumus un rīkojas ESĪP pilnvaru interesēs.
   7. pants
   ESĪP un ESĪP personāla privilēģijas un imunitāte
   Par privilēģijām, imunitāti un citām garantijām, kas vajadzīgas ESĪP un ESĪP personāla locekļu misijas veikšanai un sekmīgai norisei, attiecīgi vienojas ar uzņēmējvalsti. Šajā nolūkā dalībvalstis un EĀDD sniedz visu vajadzīgo atbalstu.
   8. pants
   ES klasificētas informācijas drošība
   ESĪP un viņa komandas locekļi ievēro drošības principus un minimālos standartus, kas ir noteikti ar Padomes Lēmumu 2013/488/ES (2).
   9. pants
   Piekļuve informācijai un materiāltehniskais atbalsts
   1.   Dalībvalstis, Komisija un Padomes Ģenerālsekretariāts nodrošina, ka ESĪP var piekļūt jebkurai atbilstīgai informācijai.
   2.   Savienības delegācijas un/vai dalībvalstis attiecīgā gadījumā nodrošina materiāltehnisko atbalstu reģionā.
   10. pants
   Drošība
   Saskaņā ar Savienības politiku tāda personāla drošību, kas izvietots ārpus Savienības, lai veiktu operatīvas darbības saskaņā ar Līguma V sadaļu, ESĪP saskaņā ar savām pilnvarām un drošības situāciju ģeogrāfiskajā teritorijā, par ko ESĪP ir atbildīgs, veic visus praktiski iespējamos pasākumus visa ESĪP tiešā pakļautībā esošā personāla drošībai, jo īpaši:

               a)

               izstrādājot konkrētu drošības plānu, kurš pamatojas uz EĀDD norādījumiem, ietverot konkrētus fiziskos, organizatoriskos un procesuālos drošības pasākumus, ar kuru noteikta personāla droša pārvietošanās uz attiecīgo ģeogrāfisko teritoriju un minētajā teritorijā, kā arī aprakstīta rīcība drošības negadījumos un izklāstīts biroja ārkārtas situāciju un evakuācijas plāns;

               b)

               visam personālam, kas izvietots ārpus Savienības, nodrošinot augsta riska apdrošināšanu, kas atbilst apstākļiem ģeogrāfiskajā teritorijā;

               c)

               nodrošinot, lai visi ESĪP komandas locekļi, ko izvieto ārpus Savienības, tostarp uz vietas nolīgtie darbinieki, pirms vai pēc ierašanās ģeogrāfiskajā teritorijā būtu piedalījušies atbilstīgā drošības apmācībā, kuras pamatā ir minētajai teritorijai piešķirtā riska izvērtējuma pakāpe;

               d)

               nodrošinot, ka tiek īstenoti visi saskaņotie ieteikumi, kas sniegti pēc regulāra drošības izvērtējuma, un – saistībā ar progresa ziņojumu un pārskata ziņojumu par pilnvaru īstenošanu – rakstiski ziņojot Padomei, AP un Komisijai par šo ieteikumu īstenošanu un citiem drošības jautājumiem.

         11. pants
   Ziņojumi
   ESĪP regulāri sniedz ziņojumus AP un PDK. Vajadzības gadījumā ESĪP ziņojumus sniedz arī Padomes darba grupām. Ziņojumus regulāri izsūta, izmantojot COREU tīklu. ESĪP var sniegt ziņojumus Ārlietu padomei. Saskaņā ar Līguma 36. pantu ESĪP var iesaistīt Eiropas Parlamenta informēšanā.
   12. pants
   Koordinācija
   1.   Lai sasniegtu Savienības politiskos mērķus, ESĪP veicina Savienības darbību vienotību, saskaņotību un efektivitāti un palīdz nodrošināt to, ka visi Savienības instrumenti un dalībvalstu darbības tiek veiktas konsekventi. ESĪP darbības saskaņo ar Komisijas darbībām, kā arī ar Savienības delegāciju Pakistānā. ESĪP regulāri sniedz informatīvus ziņojumus dalībvalstu pārstāvniecībām un Savienības delegācijām.
   2.   Misijas norises vietā ESĪP uztur ciešu saikni ar dalībvalstu pārstāvniecību vadītājiem un Savienības delegāciju vadītājiem. Viņi dara visu iespējamo, lai palīdzētu ESĪP īstenot pilnvaras. ESĪP sniedz norādes Eiropas Savienības Policijas misijas vadītājam Afganistānā (EUPOL AFGHANISTAN) par vietējo politisko situāciju. ESĪP un civilais operāciju komandieris vajadzības gadījumā savstarpēji apspriežas. ESĪP uztur saikni arī ar citiem starptautiskajiem un reģionālajiem dalībniekiem attiecīgajā teritorijā.
   13. pants
   Palīdzība saistībā ar prasībām
   ESĪP un viņa darbinieki palīdz, nodrošinot elementus reaģēšanai uz jebkādām prasībām un pienākumiem, kas izriet no iepriekšējo ESĪP Afganistānā pilnvarām, un šim nolūkam sniedz administratīvu palīdzību un piekļuvi būtiskajiem dokumentiem.
   14. pants
   Pārskatīšana
   Šā lēmuma īstenošanu un tā saderību ar citām Savienības darbībām reģionā regulāri pārskata. ESĪP līdz 2015. gada augusta beigām Padomei, AP un Komisijai iesniedz visaptverošu pilnvaru īstenošanas pārskata ziņojumu.
   15. pants
   Stāšanās spēkā
   Šis lēmums stājas spēkā tā pieņemšanas dienā.
   To piemēro no 2015. gada 1. marta.

      Briselē, 2015. gada 2. martā

            Padomes vārdā –

            priekšsēdētāja

         D. REIZNIECE-OZOLA

      (1)  Padomes Lēmums 2013/393/KĀDP (2013. gada 22. jūlijs), ar kuru groza Lēmumu 2013/382/KĀDP, ar ko pagarina pilnvaru termiņu Eiropas Savienības īpašajam pārstāvim Afganistānā (OV L 198, 23.7.2013., 47. lpp.).

      (2)  Padomes Lēmums 2013/488/ES (2013. gada 23. septembris ) par drošības noteikumiem ES klasificētas informācijas aizsardzībai (OV L 274, 15.10.2013., 1. lpp.).


title: Padomes Lēmums 2012/281/KĀDP ( 2012. gada 29. maijs ) saskaņā ar Eiropas Drošības stratēģiju, lai atbalstītu Savienības priekšlikumu starptautiskam rīcības kodeksam kosmosā veiktām darbībām

text:
               30.5.2012

               LV

               Eiropas Savienības Oficiālais Vēstnesis

               L 140/68

         PADOMES LĒMUMS 2012/281/KĀDP
   (2012. gada 29. maijs)
   saskaņā ar Eiropas Drošības stratēģiju, lai atbalstītu Savienības priekšlikumu starptautiskam rīcības kodeksam kosmosā veiktām darbībām
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 26. panta 2. punktu,
   ņemot vērā priekšlikumu, ko iesniegusi Savienības Augstā pārstāve ārlietās un drošības politikas jautājumos,
   tā kā:

               (1)

               Kosmosā veiktās darbības paplašinās, un tām ir būtiska nozīme. Kosmoss ir resurss visām pasaules valstīm. Tās valstis, kuras vēl neveic darbības kosmosā, nākotnē to darīs. Tādēļ Savienība uzskata, ka drošības pastiprināšana kosmosā veiktām darbībām ir nozīmīgs mērķis, kas sekmēs valstu attīstību un drošību. Šis mērķis ir iekļauts Savienības kosmosa politikā.

               (2)

               Eiropadome 2003. gada 12. decembrī pieņēma Eiropas Drošības stratēģiju, kurā ir apzinātas globālas problēmas un draudi un pausts aicinājums panākt likumos balstītu starptautisku kārtību, kas pamatotos uz efektīvu daudzpusēju sadarbību, un izveidot labi funkcionējošas starptautiskas iestādes.

               (3)

               Eiropas Drošības stratēģijā ir atzīts, ka Apvienoto Nāciju Organizācijas Statūti ir galvenais starptautisko attiecību pamats, un atbalstīta ANO nostiprināšana, nodrošinot tās spējas izpildīt tai uzticētos pienākumus un efektīvi darboties. Savienība tiecas sasniegt augstu sadarbības līmeni visās starptautisko attiecību jomās, lai inter alia saglabātu mieru, novērstu konfliktus un stiprinātu starptautisko drošību saskaņā ar Apvienoto Nāciju Organizācijas Statūtu mērķiem un principiem.

               (4)

               Savienība ir apņēmusies sagatavot un īstenot pārredzamības un uzticības vairošanas pasākumus, lai tādējādi panāktu lielāku drošību kosmosā. Savienība arī īpaši nopietni uztver jautājumu par apdraudējumu, ko rada kosmiskie atkritumi, lai kāda būtu to izcelsme, kuri nodara kaitējumu pašreizējām un turpmākām darbībām.

               (5)

               Atbildot uz ANO Ģenerālās asamblejas 2006. gada 6. decembrī pieņemto rezolūciju 61/75, Savienība 2007. gada 18. septembrī uzsvēra, ka minēto mērķi palīdzētu sasniegt brīvprātīgi “ceļu satiksmes noteikumi” attiecībā uz kosmosā veiktām darbībām, ar kuriem tiktu atbalstīta paraugprakse starp kosmosa jomas dalībniekiem.

               (6)

               Padome 2008. gada 8. un 9. decembra secinājumos atbalstīja pirmo projektu starptautiskam rīcības kodeksam kosmosā veiktām darbībām, kurā dalībvalstis piedalītos pēc brīvprātības principa un kurā bija iekļauti pārredzamības un uzticības vairošanas pasākumi, kas kalpotu par pamatu apspriedēm ar nozīmīgām trešām valstīm, kuras veic darbības kosmosā vai kuras ir ieinteresētas šādās darbībās – lai varētu vienoties par tekstu, kas būtu pieņemams pēc iespējas vairākām valstīm.

               (7)

               Ņemot vērā apspriedes ar nozīmīgākajām valstīm, kuras veic darbības kosmosā, Savienība ir sagatavojusi pārskatītu rīcības kodeksa projektu, uz kura pamata Padome 2010. gada 27. septembrī piešķīra pilnvaras Savienības Augstajam pārstāvim ārlietās un drošības politikas jautājumos veikt turpmākas un plašākas apspriedes,

         IR PIEŅĒMUSI ŠO LĒMUMU.
   1. pants
   Lai atbalstītu savu priekšlikumu starptautiskam rīcības kodeksam kosmosā veiktām darbībām, Savienība tiecas īstenot šādus mērķus:

               —

               veikt apspriedes ar valstīm, kuras ir aktīvas vai vēl nav aktīvas kosmosa jautājumu jomā, lai apspriestu priekšlikumu un apkopotu to viedokļus,

               —

               iegūt ekspertu atbalstu starptautiska rīcības kodeksa kosmosā veiktām darbībām sagatavošanas procesam.

         2. pants
   1.   Šajā sakarā Savienības atbalstītie projekti aptver šādas konkrētas darbības:

               a)

               informatīvi pasākumi: priekšlikuma starptautiskam rīcības kodeksam kosmosā veiktām darbībām veicināšana;

               b)

               ne vairāk kā trīs daudzpusēju ekspertu sanāksmju organizēšana, lai pārrunātu priekšlikumu starptautiskam rīcības kodeksam;

               c)

               nevalstisko organizāciju ekspertu konsorcija koordinēšana.

         2.   Minētie projekti un konkrētās darbības ir sīkāk aprakstītas pielikumā.
   3. pants
   1.   Par šā lēmuma īstenošanu atbild Savienības Augstais pārstāvis ārlietās un drošības politikas jautājumos (“Augstais pārstāvis”).
   2.   Tehnisku 2. pantā minēto projektu īstenošanu veic Apvienoto Nāciju Organizācijas Atbruņošanās pētniecības institūts (UNIDIR). UNIDIR veic šos uzdevumus Augstā pārstāvja atbildībā. Šai nolūkā Augstais pārstāvis veic nepieciešamo vienošanos ar UNIDIR.
   4. pants
   1.   Finanšu atsauces summa 2. pantā minēto projektu īstenošanai ir EUR 1 490 000.
   2.   Izdevumus, ko finansē no 1. punktā noteiktās summas, pārvalda saskaņā ar Savienības procedūrām un noteikumiem, ko piemēro Savienības vispārējam budžetam.
   3.   Komisija uzrauga, vai pareizi īsteno 1. punktā noteikto Savienības ieguldījumu. Šai nolūkā Komisija noslēdz finansēšanas nolīgumu ar UNIDIR. Nolīgumā paredz, ka UNIDIR jānodrošina, lai Savienības ieguldījuma redzamība atbilstu ieguldījuma apjomam.
   4.   Komisija cenšas noslēgt 3. punktā minēto finansēšanas nolīgumu, cik drīz vien iespējams pēc šā lēmuma stāšanās spēkā. Tā informē Padomi par jebkurām grūtībām šajā procesā un par finansēšanas nolīguma noslēgšanas dienu.
   5. pants
   1.   Augstais pārstāvis ziņo Padomei par šā lēmuma īstenošanu, pamatojoties uz regulāriem ziņojumiem, kuri ir jāsagatavo UNIDIR. Minētie ziņojumi ir Padomes veiktā izvērtējuma pamatā.
   2.   Komisija ziņo par 2. pantā minēto projektu īstenošanas finanšu aspektiem.
   6. pants
   Šis lēmums stājas spēkā tā pieņemšanas dienā.
   Tas zaudē spēku 18 mēnešus pēc dienas, kad noslēgts 4. panta 3. punktā minētais finansēšanas nolīgums, vai sešus mēnešus pēc lēmuma pieņemšanas dienas, ja šajā laikposmā nav noslēgts finansēšanas nolīgums.

      Briselē, 2012. gada 29. maijā

            Padomes vārdā –

            priekšsēdētājs

         N. WAMMEN

      PIELIKUMS PADOMES LĒMUMAM, LAI ATBALSTĪTU SAVIENĪBAS PRIEKŠLIKUMU STARPTAUTISKAM RĪCĪBAS KODEKSAM KOSMOSĀ VEIKTĀM DARBĪBĀM
      1.   Vispārīgas pamatnostādnes un mērķi

      Kosmosā veiktās darbības paplašinās, un tām ir būtiska nozīme. Kosmoss ir resurss visām pasaules valstīm. Tās valstis, kuras patlaban neveic darbības kosmosā, nākotnē to darīs. Tādēļ Savienība uzskata, ka ir jānodrošina lielāka drošība kosmosā un ka pragmatisks un pakāpenisks process var palīdzēt sasniegt šo mērķi. Savienība ir apņēmusies sagatavot un īstenot pārredzamības un uzticības vairošanas pasākumus, lai tādējādi panāktu lielāku drošību un drošumu kosmosā. Savienība arī īpaši nopietni uztver jautājumu par apdraudējumu, ko rada kosmiskie atkritumi, kuri nodara kaitējumu pašreizējām un turpmākām darbībām.
      Atbildot uz ANO Ģenerālās asamblejas 2006. gada 6. decembrī pieņemto rezolūciju 61/75, Savienība 2007. gada 18. septembrī uzsvēra, ka šo mērķi palīdzētu sasniegt brīvprātīgi “ceļu satiksmes noteikumi” attiecībā uz kosmosā veiktām darbībām, ar kuriem tiktu atbalstīta paraugprakse starp dalībniekiem, kas veic darbības kosmosā.
      Eiropas Savienības Padome 2008. gada 8. un 9. decembra secinājumos atbalstīja pirmo projektu starptautiskam rīcības kodeksam kosmosā veiktām darbībām, kurā dalībvalstis piedalītos pēc brīvprātības principa un kurā bija iekļauti pārredzamības un uzticības vairošanas pasākumi; šo rīcības kodeksu var izmantot apspriedēs ar nozīmīgām trešām valstīm, kuras veic darbības kosmosā vai kuras ir ieinteresētas šādās darbībās, – lai varētu vienoties par tekstu, kas būtu pieņemams pēc iespējas vairākām valstīm. Ņemot vērā apspriedes ar nozīmīgākajām valstīm, kuras veic darbības kosmosā, Savienība ir sagatavojusi pārskatītu rīcības kodeksa projektu, uz kura pamata Eiropas Savienības Padome 2010. gada 27. septembrī piešķīra pilnvaras Eiropas Savienības Augstajam pārstāvim ārlietās un drošības politikas jautājumos (“Augstais pārstāvis”) veikt turpmākas un plašākas apspriedes.
      Lai atbalstītu Savienības priekšlikumu par starptautisku rīcības kodeksu kosmosā veiktām darbībām un lai īstenotu pilnvaras, kas piešķirtas Augstajam pārstāvim, Eiropas Savienība tiecas īstenot turpmāk norādītos mērķus:

                  —

                  apspriedes ar pēc iespējas lielāku skaitu valstu, kuras ir aktīvas vai vēl nav aktīvas kosmosa jautājumu jomā, lai apspriestu minēto priekšlikumu un iegūtu to viedokļus, jo īpaši organizējot vienu vai vairākas (ne vairāk kā trīs) daudzpusējas ekspertu sanāksmes, lai pārrunātu šo iniciatīvu,

                  —

                  ekspertu atbalsts starptautiska rīcības kodeksa kosmosā veiktām darbībām sagatavošanas procesam.

            Savienības darbībā tiek ievēroti turpmāk norādītie principi:

                  a)

                  tiek atzīts, cik svarīgi ir veidot ilgtermiņa stabilitāti, paredzamību un labāku drošību kosmosa vidē;

                  b)

                  ir jāveido kopīga izpratne un jāapzinās kopējo interešu jomas;

                  c)

                  ir svarīgi iesaistīt valstis un reģionus jebkādā turpmākā starptautiskā rīcības kodeksā kosmosā veiktām darbībām.

            2.   Projekti

      2.1.   Projekts Nr. 1. Informatīvi pasākumi: priekšlikuma starptautiskam rīcības kodeksam kosmosā veiktām darbībām veicināšana

      2.1.1.   Projekta mērķis

      Organizējot reģionālus un apakšreģionālus seminārus, iesaistīt potenciālās starptautiskā rīcības kodeksā ieinteresētās personas, lai vairotu esošās zināšanas un izpratni par ierosinātā starptautiskā rīcības kodeksa principiem.
      2.1.2.   Projekta rezultāti

                  a)

                  Lielāka informētība, zināšanas un izpratne par ierosināto starptautisko rīcības kodeksu un tā nepārtraukto pilnveidošanas procesu.

                  b)

                  Labāks klimats politiskiem panākumiem.

                  c)

                  Lielāka ieinteresēto personu izpratne attiecībā uz kopīgu vienošanos par vajadzību uzlabot drošību kosmosā un vienošanos par turpmāku rīcību.

                  d)

                  Labāka koordinācija starp ieinteresētajām personām.

                  e)

                  Vajadzību apzināšana attiecībā uz valsts mēroga un reģionālām darbībām, lai pastiprinātu starptautiska rīcības kodeksa kosmosā veiktām darbībām sagatavošanu.

            2.1.3.   Projekta apraksts

                  a)

                  Attiecīgos gadījumos sadarbībā ar starptautiskām, reģionālām vai valsts līmeņa organizācijām, gan valstiskām, gan nevalstiskām, ir paredzēts rīkot ne vairāk kā sešus reģionālus un apakšreģionālus seminārus ar ne vairāk kā 30 dalībniekiem.

                  b)

                  Rezultātu apkopošana un iesniegšana attiecīgi Savienībai un citām ieinteresētajām personām, tostarp elektroniski.

            2.2.   Projekts Nr. 2. Situācijas pētījumu atbalsts Augstajam pārstāvim sanāksmēs un apspriedēs ar valstīm

      2.2.1.   Projekta mērķis

                  a)

                  Nodrošināt Savienību ar sīkāku informāciju un analīzi attiecībā uz potenciālo starptautiskā rīcības kodeksā ieinteresēto personu viedokļiem un virzību.

                  b)

                  Sniedzot atbalstu Augstā pārstāvja apspriedēm, tās sagatavojot un veicot turpmākos pasākumus, rīkot koordinētu kampaņu individuālām apspriedēm ar nozīmīgākajām ieinteresētajām personām.

                  c)

                  Piedaloties Augstā pārstāvja apspriedēs, izvērtēt apkopotās piezīmes.

            2.2.2.   Projekta rezultāti

                  a)

                  Rakstiski izvērtējumi par to, kā vislabāk iesaistīt potenciālās starptautiskā rīcības kodeksā ieinteresētās personas.

                  b)

                  Rakstiski izvērtējumi attiecībā uz apkopotajām piezīmēm un priekšlikumi teksta pārskatīšanai.

                  c)

                  Rakstiska informācija, atbalstot daudzpusēju(-as) ekspertu sanāksmi(-es).

            2.2.3.   Projekta apraksts

                  a)

                  Vairāku apliecinošu dokumentu un situācijas pētījumu sagatavošana, sniedzot atbalstu Augstā pārstāvja apspriedēm un daudzpusējai(-ām) ekspertu sanāksmei(-ēm), tās sagatavojot un veicot turpmākos pasākumus pēc tām.

                  b)

                  Koordinēta kampaņa individuālām apspriedēm ar nozīmīgākajām ieinteresētajām personām:

                              —

                              ne vairāk kā 20 individuālas sanāksmes un informatīvas sapulces,

                              —

                              procesā veiktā ieguldījuma koordinēšana, tostarp elektroniski,

                              —

                              valstu un organizāciju izvēlēšanās šādai koordinēšanai, pamatojoties uz to, cik lielā mērā tās ir iesaistītas kosmosa drošības jautājumos, kāda ir iepriekš bijusi to saistība ar priekšlikumu starptautiskam rīcības kodeksam un kāda ir to nozīme vispārēju diplomātisku panākumu veicināšanā reģionālā vai starptautiskā līmenī.

                  c)

                  Rezultātu apkopošana un iesniegšana attiecīgi Augstajam pārstāvim un citām ieinteresētajām personām, tostarp elektroniski.

            2.3.   Projekts Nr. 3. Ne vairāk kā trīs daudzpusēju ekspertu sanāksmju organizēšana, lai apspriestu priekšlikumu par starptautisku rīcības kodeksu

      2.3.1.   Projekta mērķis

      Sapulcināt ekspertus, lai apspriestu priekšlikumu starptautiskam rīcības kodeksam.
      2.3.2.   Projekta rezultāti

                  a)

                  Diskusiju foruma izveide, lai apspriestu priekšlikumu starptautiskam rīcības kodeksu.

                  b)

                  Diplomātiski panākumi, virzot uz priekšu pārrunas par starptautisku rīcības kodeksu.

            2.3.3.   Projekta apraksts

      Ne vairāk kā trīs daudzpusēju ekspertu sanāksmju ar ne vairāk kā 160 dalībniekiem organizēšana projekta pirmo 16 mēnešu laikā.

                  —

                  Ir ierosinājums pirmo no šīm sanāksmēm rīkot Eiropā un nākamās divas sanāksmes ārpus Eiropas. Lēmumu pieņems Augstais pārstāvis, pamatojoties uz UNIDIR sniegtajiem priekšlikumiem.

                  —

                  Lēmumu par struktūru, darba kārtību un līdzdalību pieņems Augstais pārstāvis, pamatojoties uz UNIDIR sniegtajiem priekšlikumiem.

            2.4.   Projekts Nr. 4. Nevalstisko organizāciju ekspertu konsorcija koordinēšana

      2.4.1.   Projekta mērķis

                  a)

                  Izveidot nelielu atzītu ekspertu konsorciju ar ne vairāk kā 10 dalībniekiem, lai sniegtu ieguldījumu starptautiska rīcības kodeksa sagatavošanā.

                  b)

                  Izveidot tiešsaistes resursus minētā konsorcija koordinēšanai.

                  c)

                  Nodrošināt nepieciešamos informatīvos resursus, lai palīdzētu izprast rīcības kodeksu, popularizētu pirmā un otrā projekta darbības un rezultātus.

            2.4.2.   Projekta rezultāti

                  a)

                  Lielāks nozīmīgāko starptautisko, reģionālo un valstu ekspertu ieguldījums starptautiskā rīcības kodeksā.

                  b)

                  Virtuāla foruma izveide ekspertu ieguldījuma un apspriežu koordinēšanai.

                  c)

                  Virtuāla foruma izveide otrajā projektā paredzēto daudzpusējo sanāksmju atbalstam.

                  d)

                  Vajadzīgo virtuālo un nevirtuālo informatīvo materiālu izstrāde.

            2.4.3.   Projekta apraksts

                  a)

                  Attiecīgo kosmosa drošības ekspertu ieguldījuma noteikšana, koordinēšana un piesaistīšana.

                              —

                              Lēmumu par konsorcija sastāvu pieņems Augstais pārstāvis, pamatojoties uz priekšlikumiem, ko UNIDIR iesniedz Augstajam pārstāvim.

                  b)

                  Jauna virtuāla foruma izveide konsorcija ieguldījuma koordinēšanai.

                              —

                              Forums būs paredzēts arī, lai nodrošinātu resursu bāzi otrā projekta atbalstam.

                  c)

                  Ne vairāk kā astoņas sanāksmes, lai pārrunātu ar rīcības kodeksa sagatavošanu saistītus jautājumus un konsorcija ieguldījumu, tostarp elektroniski un izmantojot videokonferences un telekonferences.

                  d)

                  Rezultātu apkopošana un iesniegšana attiecīgi Augstajam pārstāvim un citām ieinteresētajām personām, tostarp elektroniski.

                  e)

                  Informatīvu instrumentu izstrāde.

            3.   Procesuāli aspekti un koordinācija

      Koordinācijas komiteja sāks projektu īstenošanu, lai noteiktu sadarbības procedūras un sīki izstrādātu kārtību. Koordinācijas komiteja regulāri, vismaz reizi sešos mēnešos, pārskata projektu īstenošanu, tostarp elektroniski un izmantojot videokonferences un telekonferences.
      Koordinācijas komitejā būs Augstā pārstāvja un UNIDIR pārstāvji.
      Valstisku un nevalstisku dalībnieku iesaisti daudzpusējās ekspertu sanāksmēs koordinēs, izmantojot UNIDIR.
      Pamatojoties uz priekšlikumiem, ko UNIDIR iesniedz Koordinācijas komitejai, lēmumu par šā projekta semināru un sanāksmju norises vietu un strukturālo sastāvu pieņems Augstais pārstāvis.
      4.   Ziņošana un izvērtējums

         UNIDIR Augstajam pārstāvim iesniedz aprakstu un finanšu pārskatu projekta pirmā gada beigās, cenšoties to darīt vienlaikus ar ANO ziņošanas cikliem.
      Gala ziņojumu UNIDIR iesniegs Augstajam pārstāvim, projektam noslēdzoties.
      Ziņojumus par gūtajiem panākumiem un esošo situāciju, informāciju par publikācijām, paziņojumiem presei un atjauninātu informāciju UNIDIR sniegs Augstajam pārstāvim un Eiropas Komisijai, kad vien tos izdos.
      5.   Darbības termiņš

      Šā projekta paredzētais īstenošanas laiks ir 18 mēneši.
      Visas sanāksmju daļas ir jānoslēdz trīs mēnešus pirms projekta beigām, lai īstenošanas laikposmā atvēlētu pietiekami daudz laika analīzes veikšanai.
      6.   Ieguvēji

      Visas ANO dalībvalstis, jo īpaši valstis, kuras veic darbības kosmosā.
      Nevalstiskas ieinteresētās personas, tostarp pilsoniskās sabiedrības un rūpniecības nozares pārstāvji.
      7.   Trešo personu pārstāvji

      Lai veicinātu reģionu atbildību par starptautisku rīcības kodeksu kosmosā veiktām darbībām, ar šo lēmumu var piešķirt līdzekļus tādu ekspertu līdzdalībai, kas nāk no valstīm, kuras nav Savienības dalībvalstis, tostarp no attiecīgām reģionālām un starptautiskām organizācijām.

         UNIDIR līdzdalībai visos ar šo lēmumu saistītos semināros un projektos tiks piešķirti līdzekļi.
      8.   Īstenotāja struktūra

      Šā Padomes lēmuma tehnisku īstenošanu uzticēs UNIDIR.
      Vajadzības gadījumā UNIDIR sadarbosies ar tādām institūcijām kā reģionālas organizācijas, ideju laboratorijas, NVO un rūpniecības nozare.
      Lai īstenotu šo lēmumu, būs vajadzīgs papildu personāls.


title: 2006/910/EK: Padomes Lēmums ( 2006. gada 4. decembris ), lai noslēgtu Nolīgumu starp Eiropas Kopienu un Amerikas Savienotajām Valstīm, ar ko atjauno programmu sadarbībai augstākās izglītības un arodizglītības un arodapmācību jomā

text:
               9.12.2006

               LV

               Eiropas Savienības Oficiālais Vēstnesis

               L 346/33

         PADOMES LĒMUMS
   (2006. gada 4. decembris),
   lai noslēgtu Nolīgumu starp Eiropas Kopienu un Amerikas Savienotajām Valstīm, ar ko atjauno programmu sadarbībai augstākās izglītības un arodizglītības un arodapmācību jomā
   (2006/910/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 149. un 150. pantu saistībā ar 300. panta 2. punkta pirmās daļas pirmo teikumu un 300. panta 3. punkta pirmo daļu,
   ņemot vērā Komisijas priekšlikumu,
   ņemot vērā Eiropas Parlamenta atzinumu,
   tā kā:

               (1)

               Padome ar 2005. gada 24. oktobra Lēmumu pilnvaroja Komisiju risināt sarunas ar Amerikas Savienotajām Valstīm par nolīgumu, ar ko atjauno programmu sadarbībai augstākās izglītības un arodizglītības jomā.

               (2)

               Komisija Kopienas vārdā risināja sarunas ar Amerikas Savienotajām Valstīm par nolīgumu saskaņā ar norādījumiem, kas izklāstīti minētā lēmuma pielikumā.

               (3)

               Kopiena un Amerikas Savienotās Valstis plāno gūt savstarpēju labumu no šādas sadarbības, kurai, no Kopienas puses, jāpapildina divpusējās programmas starp dalībvalstīm un Amerikas Savienotajām Valstīm un jānodrošina Eiropas pievienotā vērtība.

               (4)

               Nolīgums tika Kopienas vārdā parakstīts 2006. gada 21. jūnijā, ņemot vērā tā noslēgšanu vēlāk.

               (5)

               Nolīgums būtu jāapstiprina,

         IR PIEŅĒMUSI ŠO LĒMUMU.
   1. pants
   1.   Ar šo Kopienas vārdā tiek apstiprināts Nolīgums starp Eiropas Kopienu un Amerikas Savienotajām Valstīm, ar ko atjauno programmu sadarbībai augstākās izglītības un arodizglītības un arodapmācību jomā.
   2.   Nolīguma teksts ir pievienots šim lēmumam.
   2. pants
   Eiropas Kopienas delegāciju Apvienotajā komitejā, kas minēta nolīguma 6. pantā, veido Komisijas pārstāvis, kam palīdz pārstāvis no katras dalībvalsts.
   3. pants
   Ar šo Padomes priekšsēdētājs tiek pilnvarots norīkot personu, kas tiesīga sniegt nolīguma 12. panta 1. punktā paredzēto paziņojumu.

      Briselē, 2006. gada 4. decembrī

            Padomes vārdā —

            priekšsēdētāja

         L. LUHTANEN

    ---documentbreak---

               9.12.2006

               LV

               Eiropas Savienības Oficiālais Vēstnesis

               L 346/34

         NOLĪGUMS
   starp Eiropas Kopienu un Amerikas Savienotajām Valstīm, ar ko atjauno programmu sadarbībai augstākās izglītības un arodizglītības un arodapmācību jomā
   EIROPAS KOPIENA,
   no vienas puses, un
   AMERIKAS SAVIENOTĀS VALSTIS,
   no otras puses,
   (turpmāk kopā “Puses”),
   IEVĒROJOT, ka Transatlantiskajā deklarācijā, ko 1990. gada novembrī pieņēma Eiropas Kopiena un tās dalībvalstis (turpmāk – “Eiropas Kopiena”) un Amerikas Savienoto Valstu valdība (turpmāk – “Amerikas Savienotās Valstis”), ir konkrēta atsauce uz savstarpējas sadarbības stiprināšanu dažādās jomās, kas tieši ietekmē pilsoņu pašreizējo un turpmāko labklājību, piemēram, apmaiņas programmas un kopēji projekti izglītības un kultūras jomā, tostarp akadēmiskās un jauniešu apmaiņas programmas;
   IEVĒROJOT, ka jaunajā Transatlantiskajā darba kārtībā, ko 1995. gada decembrī Madridē pieņēma ES un ASV augstākā līmeņa sanāksmē, IV rīcība “Tiltu veidošana pāri Atlantijas okeānam” atsaucas uz ES un ASV Nolīgumu, ar ko izveido programmu sadarbībai izglītības un arodapmācības jomā, kā uz iespējamu katalizatoru plaša spektra novatoriskām sadarbības aktivitātēm, kas tieši dod labumu studentiem un skolotājiem un attiecas uz jaunu tehnoloģiju ieviešanu mācību telpās, veido saikni starp Amerikas Savienoto Valstu un Eiropas Savienības izglītības iestādēm un veicina savstarpēju valodas, vēstures un kultūras apguvi;
   IEVĒROJOT, ka 1997. gada Transatlantiskajā konferencē “Tilts pār Atlantijas okeānu: saikne starp cilvēkiem” tika uzsvērts potenciāls sadarbībai starp Eiropas Savienību un Amerikas Savienotajām Valstīm neformālās izglītības jomā;
   IEVĒROJOT, ka ES un ASV augstākā līmeņa sanāksmē 2005. gada jūnijā līderi vienojās par iniciatīvu, kā sekmēt transatlantisko ekonomikas integrāciju un izaugsmi, nosakot, ka sadarbība izglītības jomā ir viens no līdzekļiem, “kā palielināt transatlantisko sinerģiju, kļūstot par ekonomiku, kas aizvien vairāk balstās uz zināšanām”, un apņēmās strādāt, lai “atjaunotu un pastiprinātu ASV un ES nolīgumu par augstāko izglītību un profesionālo izglītību, kas ietver Fulbraita un Eiropas Savienības programmu, lai pastiprinātu sadarbību izglītības jomā un mūsu pilsoņu transatlantisku apmaiņu”;
   IEVĒROJOT, ka 1995. gada Nolīgums starp Eiropas Kopienu un Amerikas Savienotajām Valstīm, ar ko izveido programmu sadarbībai augstākās izglītības un arodizglītības un arodapmācību jomā, un 2000. gada Nolīgums starp Eiropas Kopienu un Amerikas Savienotajām Valstīm, ar ko atjauno programmu sadarbībai augstākās izglītības un arodizglītības un arodapmācību jomā, īsteno Transatlantiskās deklarācijas saistības un ir ļoti efektīvas un rentablas sadarbības piemērs;
   APZINOTIES izglītības un apmācību būtisko lomu tādu cilvēkresursu attīstībā, kas spējīgi piedalīties globālā ekonomikā, kura aizvien vairāk balstās uz zināšanām;
   ATZĪSTOT, ka sadarbībai izglītības un arodapmācību jomā jāpapildina citas būtiskas sadarbības iniciatīvas starp Eiropas Kopienu un Amerikas Savienotajām Valstīm;
   APZINOTIES, ka ir ļoti svarīgi nodrošināt papildināmību ar augstākās izglītības un arodapmācību iniciatīvām, kuras īsteno starptautiskās organizācijas šajā jomā, piemēram, ESAO, UNESCO un Eiropas Padome;
   ATZĪSTOT, ka Pusēm ir kopējas sadarbības intereses augstākās izglītības un arodizglītības un arodapmācību jomā;
   PAREDZOT gūt savstarpēju labumu no sadarbības aktivitātēm augstākās izglītības un arodizglītības un arodapmācību jomā;
   ATZĪSTOT nepieciešamību padarīt plašāk pieejamas aktivitātes, kas atbalstītas ar šo nolīgumu, jo īpaši pasākumus arodizglītības un arodapmācību jomā; un
   VĒLOTIES izveidot formālu pamatu turpmākai sadarbībai augstākās izglītības un arodizglītības un arodapmācību jomā,
   IR VIENOJUŠĀS PAR TURPMĀKO.
   1. pants
   Mērķis
   Ar šo nolīgumu atjauno 2000. gada Programmu sadarbībai augstākās izglītības un arodizglītības un arodapmācību jomā (turpmāk – “programma”), kura sākotnēji izveidota ar 1995. gada Nolīgumu starp Eiropas Kopienu un Amerikas Savienotajām Valstīm, ar ko izveido programmu sadarbībai augstākās izglītības un arodizglītības un arodapmācību jomā.
   2. pants
   Definīcijas
   Šajā nolīgumā:

               1)

               “augstākās izglītības iestāde” ir jebkura iestāde – saskaņā ar spēkā esošajiem tiesību aktiem vai praksi –, kura piedāvā augstākās izglītības līmeņa kvalifikāciju vai diplomus, neatkarīgi no šādas iestādes nosaukuma;

               2)

               “arodizglītības un arodapmācību iestādes” ir jebkāda veida valsts, daļēji valstij piederošas vai privātas iestādes, kas neatkarīgi no tām piešķirtā apzīmējuma saskaņā ar spēkā esošajiem tiesību aktiem un praksi izstrādā vai nodrošina arodizglītību vai arodapmācības, profesionālo tālākizglītību, paaugstina kvalifikāciju vai veic pārkvalifikāciju; un

               3)

               “studenti” ir visas personas, kas piedalās mācību vai apmācību kursos vai programmās, ko nodrošina augstākās izglītības vai arodizglītības un arodapmācību iestādes, kā tās definētas šajā pantā.

         3. pants
   Mērķi
   1.   Programmas vispārīgie mērķi ir šādi:

               a)

               veicināt savstarpējo sapratni starp Eiropas Kopienas un Amerikas Savienoto Valstu iedzīvotājiem, tostarp plašākas zināšanas par to valodām, kultūru un iestādēm; un

               b)

               uzlabot cilvēkresursu attīstības kvalitāti Eiropas Kopienā un Amerikas Savienotajās Valstīs, tostarp veicināt nepieciešamo prasmju apguvi, lai pielāgotos izaicinājumiem, kurus rada globālā ekonomika, kas aizvien vairāk balstās uz zināšanām.

         2.   Programmas īpašie mērķi ir šādi:

               a)

               sekmēt sadarbību starp Eiropas Kopienu un Amerikas Savienotajām Valstīm augstākās izglītības un arodapmācības jomā;

               b)

               veicināt augstākās izglītības un arodapmācības iestāžu attīstību;

               c)

               veicināt atsevišķu dalībnieku individuālo attīstību viņu pašu interesēs un kā līdzekli programmas vispārīgo mērķu sasniegšanai; un

               d)

               veicināt transatlantisku apmaiņu starp ES un ASV pilsoņiem.

         3.   Programmas darbības mērķi ir šādi:

               a)

               atbalstīt sadarbību starp augstākās izglītības un arodapmācības iestādēm, lai sekmētu kopīgas studiju programmas un mobilitāti;

               b)

               uzlabot studentu transatlantiskās mobilitātes kvalitāti, veicinot pārredzamību, kvalifikāciju un studiju un apmācību periodu savstarpēju atzīšanu un, attiecīgos gadījumos, kredītpunktu pārnesamību;

               c)

               atbalstīt sadarbību starp valsts un privātām organizācijām augstākās izglītības un arodapmācību jomā, lai rosinātu diskusiju un pieredzes apmaiņu par politikas jautājumiem; un

               d)

               atbalstīt profesionāļu transatlantisko mobilitāti, lai uzlabotu savstarpējo izpratni par jautājumiem, kas saistīti ar EK un ASV attiecībām.

         4. pants
   Principi
   Šajā nolīgumā paredzētā sadarbība balstās uz šādiem principiem:

               1)

               tiek pilnībā ievēroti Eiropas Kopienas dalībvalstu un Amerikas Savienoto Valstu pienākumi un augstākās izglītības un arodizglītības un arodapmācību iestāžu neatkarība;

               2)

               tiek gūts savstarpējs labums no pasākumiem, ko veic saskaņā ar šo nolīgumu;

               3)

               pastāv plaša dalība dažādās Eiropas Kopienas dalībvalstīs un Amerikas Savienotajās Valstīs; un

               4)

               tiek pilnībā ņemta vērā Eiropas Kopienas un Amerikas Savienoto Valstu kultūras, sociālā un ekonomiskā dažādība.

         5. pants
   Programmas pasākumi
   Programmu īsteno, veicot pasākumus, kas aprakstīti pielikumā, kurš ir šā nolīguma sastāvdaļa.
   6. pants
   Apvienotā komiteja
   1.   Ar šo tiek izveidota Apvienotā komiteja. Tajā ir vienāds skaits katras Puses pārstāvju.
   2.   Apvienotās komitejas funkcijas ir šādas:

               a)

               pārskatīt šajā nolīgumā paredzētos sadarbības pasākumus; un

               b)

               reizi divos gados sniegt Pusēm pārskatu par šajā nolīgumā paredzēto sadarbības pasākumu līmeni, statusu un efektivitāti.

         3.   Apvienotās komitejas sanāksmes notiek reizi divos gados vai pēc Pušu vienošanās, un šādas sanāksmes notiek pārmaiņus Eiropas Kopienā un Amerikas Savienotajās Valstīs.
   4.   Apvienotā komiteja lēmumus pieņem pēc konsensa principa. Katru sanāksmi protokolē, dokumentējot lēmumus un galvenos jautājumus. Protokolu apstiprina personas, kas no katras Puses izraudzītas, lai kopīgi vadītu sanāksmi, un protokolu kopā ar divu gadu ziņojumu dara pieejamu katras Puses attiecīgajām amatpersonām ministru līmenī.
   7. pants
   Uzraudzība un izvērtēšana
   Programmu pēc vajadzības pārrauga un novērtē sadarbojoties. Tas ļauj vajadzības gadījumā pārorientēt darbības, ņemot vērā visas vajadzības vai iespējas, kas atklājušās programmas darbības laikā.
   8. pants
   Finansējums
   1.   Uz šajā nolīgumā paredzētajiem pasākumiem attiecas Eiropas Kopienas un Amerikas Savienoto Valstu finansējuma pieejamība, spēkā esošie normatīvie akti, politikas jomas un programmas. Finansēšana pēc iespējas tiks veikta, pamatojoties uz vienlīdzīgu katras Puses ieguldījumu. Puses cenšas piedāvāt programmas pasākumus, kuru ieguvums un darbības joma ir salīdzināmi.
   2.   Izmaksas, kas radušās Apvienotajai komitejai vai tās vārdā, sedz tā Puse, kurai ir piederīgi attiecīgie komitejas locekļi. Izmaksas, izņemot ceļa un uzturēšanās izdevumus, kas tieši saistītas ar Apvienotās komitejas sanāksmēm, sedz uzņēmēja Puse.
   9. pants
   Personāla ieceļošana
   Katra Puse dara visu iespējamo, lai atvieglinātu otras Puses personāla un studentu, kas iesaistīti sadarbības pasākumos atbilstīgi šim nolīgumam, ieceļošanu tās teritorijā un izceļošanu no tās, kā arī minētajos pasākumos izmantoto materiālu un aprīkojuma ievešanu un izvešanu.
   10. pants
   Citi nolīgumi
   Šis nolīgums neaizstāj un nekādi citādi neietekmē citus nolīgumus vai darbības šajās jomās starp jebkuru Eiropas Kopienas dalībvalsti un Amerikas Savienotajām Valstīm.
   11. pants
   Nolīguma teritoriālā piemērošana
   Šo nolīgumu piemēro, no vienas puses, teritorijās, kurās piemēro Eiropas Kopienas dibināšanas līgumu, un atbilstīgi minētajā Līgumā paredzētajiem nosacījumiem, un, no otras puses, Amerikas Savienoto Valstu teritorijā.
   12. pants
   Spēkā stāšanās un darbības izbeigšana
   1.   Šis lēmums stājas spēkā nākamā mēneša pirmajā dienā pēc dienas, kad Puses rakstiski paziņojušas viena otrai par to, ka ir izpildītas to attiecīgās juridiskās prasības, lai šis nolīgums stātos spēkā, ņemot vērā vēlāko dienu. Šis nolīgums pilnībā aizstāj 2000. gada Nolīgumu starp Eiropas Kopienu un Amerikas Savienotajām Valstīm, ar ko atjauno programmu sadarbībai augstākās izglītības un arodizglītības un arodapmācību jomā.
   2.   Šis nolīgums ir spēkā astoņus gadus, un to var pagarināt vai grozīt, savstarpēji rakstiski vienojoties.
   Grozījumi vai pagarinājumi stājas spēkā nākamā mēneša pirmajā dienā pēc dienas, kad Puses rakstiski paziņojušas viena otrai par to, ka ir izpildītas to attiecīgās prasības, lai stātos spēkā vienošanās, ar kuru paredz grozījumus vai pagarinājumu.
   3.   Ikviena Puse jebkurā laikā var izbeigt šo nolīgumu, divpadsmit mēnešus iepriekš iesniedzot rakstisku paziņojumu. Šā nolīguma izbeigšanās vai izbeigšana neietekmē tādu jau pastāvošu pasākumu spēkā esamību vai ilgumu, kas sākti atbilstīgi tam.
   13. pants
   Vīnē, 2006. gada divdesmit pirmajā jūnijā divos oriģināleksemplāros angļu, čehu, dāņu, franču, grieķu, holandiešu, igauņu, itāļu, latviešu, lietuviešu, maltiešu, poļu, portugāļu, slovāku, slovēņu, spāņu, somu, ungāru, vācu un zviedru valodā; visi teksti ir vienlīdz autentiski. Nesakritību gadījumā noteicošais ir teksts angļu valodā.

      TO APLIECINOT, attiecīgi pilnvarotas personas ir parakstījušas šo nolīgumu.

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         Por los Estados Unidos de América
         Za Spojené státy americké
         For Amerikas Forenede Stater
         Für die Vereinigten Staaten von Amerika
         Ameerika Ühendriikide nimel
         Για τις Ηνωμένες Πολιτείες της Αμερικής
         For the United States of America
         Pour les États-Unis d'Amérique
         Per gli Stati Uniti d'America
         Amerikas Savienoto Valstu vārdā
         Jungtinių Amerikos Valstijų vardu
         az Amerikai Egyesült Államok részéről
         Għall-Istati Uniti ta'l-Amerika
         Voor de Verenigde Staten van Amerika
         W imieniu Stanów Zjednoczonych Ameryki
         Pelos Estados Unidos da América
         Za Spojené štáty americké
         Za Združene države Amerike
         Amerikan yhdysvaltojen puolesta
         På Amerikas förenta staters vägnar

   PIELIKUMS
   PASĀKUMI
   1.   Pasākums – Kopīgi Eiropas Kopienas un Amerikas Savienoto Valstu konsorciju projekti

               1.

               Puses sniedz atbalstu augstākās izglītības un profesionālās izglītības un mācību iestādēm, kas veido kopīgus EK un ASV konsorcijus, lai vadītu kopīgus projektus augstākās izglītības un profesionālās izglītības un mācību jomā.

               2.

               Katra kopīgā konsorcija pamatā jābūt ES un ASV augstākās izglītības un profesionālās izglītības iestāžu daudzpusējai partnerībai.

               3.

               Kopīgi konsorciju projekti parasti ietver studentu transatlantisko mobilitāti kopīgu studiju programmu ietvaros, paredzot ievērot abu virzienu plūsmu paritāti, un tajos jāparedz atbilstoša valodas prasmes un kultūras apguve.

               4.

               Attiecīgās katras puses iestādes kopīgi vienosies par atbilstošajām jomām, kurās darbosies kopīgi ES un ASV konsorciji, par pamatu ņemot nozares, kam piešķirts prioritātes statuss ES un ASV sadarbības ietvaros.

         2.   Pasākums – Izcilības (turpmākie) projekti Mobilitātes projekti
   Puses var sniegt finansiālu atbalstu studentu mobilitātei kopīgiem augstākās izglītības un profesionālās izglītības iestāžu konsorcijiem, ja tie pierādījuši savu izcilību kopīgu projektu īstenošanā, ko finansējušas abas puses.
   3.   Pasākums – Uz politiku orientēti pasākumi
   Puses var sniegt finansiālu atbalstu daudzpusējiem projektiem, kuros piedalās organizācijas, kas darbojas augstākās izglītības un profesionālās izglītības jomā, ar mērķi stiprināt sadarbību starp Eiropas Kopienu un Amerikas Savienotajām Valstīm attiecībā uz augstākās izglītības un profesionālās izglītības attīstību. Uz politiku orientēti pasākumi var būt pētījumi, konferences, semināri, darba grupas, salīdzinošā novērtēšana, un tie attiecas uz augstākās izglītības un profesionālās izglītības horizontālajiem jautājumiem, tostarp kvalifikācijas atzīšanu.
   4.   Pasākums – Šūmaņa-Fulbraita stipendijas
   Puses paredz nodrošināt stipendijas augsti kvalificētiem profesionāļiem (tostarp profesionāļiem, kuri pašlaik padziļināti studē universitātēs vai profesionālās mācību iestādēs), kas vēlas studēt vai mācīties jomās, kuras ir īpaši nozīmīgas ES un ASV attiecībās, un ko abas puses kopīgi nosaka. Lai popularizētu Šūmaņa-Fulbraita stipendijas un atbalstītu stipendiātus, puses var sniegt finansiālu atbalstu organizācijai, kuru tās kopīgi izvēlas.
   5.   Pasākums – Absolventu asociācija
   Puses var sniegt finansiālu atbalstu absolventu asociācijām, kurās darbojas studenti, kas piedalījušies ES un ASV atbalstītās augstākās un profesionālās izglītības apmaiņas programmās. Pušu kopīgi izraudzītas organizācijas drīkst vadīt absolventu organizācijas.
   PROGRAMMU ADMINISTRĒŠANA
   Šos pasākumus administrē katras puses kompetentās amatpersonas. Šie uzdevumi var būt šādi:

               1)

               lemt par noteikumiem un kārtību, kādā iesniedzami priekšlikumi, kā arī sagatavot vienotas vadlīnijas priekšlikumu iesniedzējiem;

               2)

               sastādīt grafiku, kad publicējami uzaicinājumi iesniegt priekšlikumus, kā arī noteikt to iesniegšanas un atlases termiņus;

               3)

               sniegt informāciju par programmu un tās īstenošanu;

               4)

               izraudzīties akadēmiskos padomdevējus un ekspertus;

               5)

               sniegt ieteikumus katras puses attiecīgajām iestādēm par to, kurus projektus finansēt;

               6)

               nodrošināt finanšu vadību un

               7)

               veicināt vienotu pieeju programmu uzraudzībai un novērtēšanai.

         Parasti Eiropas Kopiena nodrošinās atbalstu saviem projektu partneriem, Amerikas Savienotās Valstis nodrošinās atbalstu Amerikas Savienoto Valstu projektu partneriem. Sniedzot atbalstu, puses var piemērot vienotu likmi attiecībā uz subsīdijām, izmaksām saistībā ar vienu vienību un/vai stipendijām.
   TEHNISKĀ ATBALSTA PASĀKUMI
   Līdzekļus var izmantot, lai iegādātos pakalpojumus, kas vajadzīgi programmas īstenošanai. Konkrētāk, puses var izmantot ekspertu pakalpojumus, organizēt seminārus, kolokvijus vai cita veida sanāksmes, kas varētu veicināt programmas īstenošanu, un var veikt novērtēšanas, informēšanas, publicēšanas un izplatīšanas darbības.


title: 2010/469/ES: Eiropas Centrālās bankas Lēmums ( 2010. gada 19. augusts ) par statistikas pārskatu sniegšanas prasību neievērošanu (ECB/2010/10)

text:
               28.8.2010

               LV

               Eiropas Savienības Oficiālais Vēstnesis

               L 226/48

         EIROPAS CENTRĀLĀS BANKAS LĒMUMS
   (2010. gada 19. augusts)
   par statistikas pārskatu sniegšanas prasību neievērošanu
   (ECB/2010/10)
   (2010/469/ES)
   EIROPAS CENTRĀLĀS BANKAS PADOME,
   ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 5.1. pantu un 34.1. pantu,
   ņemot vērā Padomes 1998. gada 23. novembra Regulu (EK) Nr. 2533/98 par statistiskās informācijas vākšanu, ko veic Eiropas Centrālā banka (1), un jo īpaši tās 7. pantu,
   ņemot vērā Padomes 1998. gada 23. novembra Regulu (EK) Nr. 2532/98 par Eiropas Centrālās bankas pilnvarām piemērot sankcijas (2) un jo īpaši tās 6. panta 2. punktu,
   ņemot vērā Eiropas Centrālās bankas 1999. gada 23. septembra Regulu (EK) Nr. 2157/1999 par Eiropas Centrālās bankas pilnvarām piemērot sankcijas (ECB/1999/4) (3),
   tā kā:

               (1)

               Eiropas Centrālās bankas 2008. gada 19. decembra Regula (EK) Nr. 25/2009 par monetāro finanšu iestāžu nozares bilanci (pārstrādātā redakcija) (ECB/2008/32) (4) un 2001. gada 20. decembra Regula (EK) Nr. 63/2002 par statistiku attiecībā uz procentu likmēm, ko monetārās finanšu iestādes piemēro mājsaimniecību un nefinanšu sabiedrību noguldījumiem un aizdevumiem (ECB/2001/18) (5), nosaka Eiropas Centrālās bankas (ECB) statistikas pārskatu sniegšanas prasības, kuras ievēro pārskata sniedzēji.

               (2)

               Regulas (EK) Nr. 2533/98 7. pants nosaka, ka ECB ir tiesības noteikt sankcijas pārskata sniedzējiem, kuri neievēro ECB regulās un lēmumos noteiktās statistikas pārskatu sniegšanas prasības.

               (3)

               Lai nodrošinātu vienādu attieksmi pret pārskata sniedzējiem, ECB jānosaka saskaņota pieeja sankciju aprēķināšanai par pārskatu sniegšanas prasību pārkāpumiem, pārkāpumu procedūras norisei un jebkurām iepriekšējām darbībām,

         IR PIEŅĒMUSI ŠĀDU LĒMUMU.
   1. pants
   Definīcijas
   Šajā lēmumā:

               1)

               “pārskata sniedzējs” ir pārskata sniedzējs Regulas (EK) Nr. 2533/98 1. panta nozīmē;

               2)

               “monetārā finanšu iestāde” (MFI) ir monetārā finanšu iestāde Regulas (EK) Nr. 25/2009 1. panta nozīmē (ECB/2008/32);

               3)

               “pārkāpums” un “sankcija” ir pārkāpums un sankcija Regulas (EK) Nr. 2532/98 1. panta nozīmē;

               4)

               “smags pārkāpums” ir jebkurš no šiem pārskata sniedzēju izdarītajiem pārskatu sniegšanas prasību pārkāpumiem:

                           a)

                           nepareizu datu sistemātiska ziņošana;

                           b)

                           datu pārskatīšanas standartu minimuma sistemātiska neievērošana;

                           c)

                           apzināti nepareiza, kavēta vai nepilnīga pārskatu sniegšana;

                           d)

                           nepietiekama rūpība vai sadarbība ar attiecīgo NCB vai ECB;

               5)

               “kompetentā nacionālā centrālā banka” (kompetentā NCB) ir tās dalībvalsts NCB, kuras jurisdikcijā pārkāpums noticis;

               6)

               “NCB termiņš” ir diena, kuru NCB noteikusi datu saņemšanai no pārskata sniedzējiem.

         2. pants
   Piemērošanas joma
   1.   ECB un NCB uzrauga to, kā pārskata sniedzēji ievēro pārskatu sniegšanas pienākumu izpildei nepieciešamo standartu minimumu, kā tas izklāstīts Regulas (EK) Nr. 25/2009 (ECB/2008/32) IV pielikumā un Regulas (EK) Nr. 63/2002 (ECB/2001/18) III pielikumā. Neievērošanas gadījumā ECB un kompetentā NCB var lemt par situācijas iepriekšēju izvērtēšanu un/vai 3. panta 1. un 2. punktā minētās pārkāpuma procedūras sākšanu. Pēc pārkāpuma procedūras pabeigšanas ECB var noteikt sankcijas saskaņā ar Regulas (EK) Nr. 2533/98 7. pantu.
   2.   Pēc pārkāpuma procedūras pabeigšanas sankcijas var noteikt gadījumā, ja nav ievērots datu nosūtīšanas (attiecībā uz savlaicīgumu un ziņošanas tehniskajām prasībām), precizitātes (attiecībā uz lineārajiem ierobežojumiem un datu saskaņotību dažādos intervālos) un konceptuālās atbilstības (attiecībā uz definīcijām un klasifikāciju) standartu minimums. Sankcijas piemēro arī smagu pārkāpumu gadījumā.
   3. pants
   Iepriekšēja izvērtēšana un pārkāpuma procedūra
   1.   Pirms pārkāpuma procedūras ierosināšanas saskaņā ar Regulu (EK) Nr. 2532/98 un Regulu (EK) Nr. 2157/1999 (ECB/1999/4):

               a)

               kompetentā NCB, ja tā reģistrējusi pārskatu sniegšanas prasību neievērošanu, var izteikt brīdinājumu attiecīgajam pārskata sniedzējam, informējot to par konstatētā prasību neievērošanas gadījuma būtību, un ieteikt kļūdas novēršanas pasākumus, kas jāveic, lai nepieļautu prasību neievērošanas atkārtošanos;

               b)

               ECB vai kompetentā NCB saskaņā ar Regulas (EK) Nr. 2157/1999 (ECB/1999/4) 2. panta 2. punktu var lūgt pārskata sniedzējam jebkuru informāciju, kas attiecas uz prasību neievērošanu;

               c)

               attiecīgajam pārskata sniedzējam tiek dota iespēja sniegt paskaidrojumus, ja pārskata sniedzējs uzskata, ka prasību neievērošana notikusi no viņa neatkarīgu iemeslu dēļ.

         2.   Gan ECB, gan kompetentā NCB var ierosināt pārkāpuma procedūru saskaņā ar Regulas (EK) Nr. 2532/98 3. pantu un Regulas (EK) Nr. 2157/1999 (ECB/1999/4) 5. pantu. Tiek piemēroti arī šādi noteikumi:

               a)

               smaga pārkāpuma gadījumā pārkāpuma procedūru ierosina bez iepriekšējas izvērtēšanas;

               b)

               neierobežojot a) apakšpunktu, pārkāpuma procedūru ierosina, ja kompetentā NCB atkārtoti konstatējusi prasību neievērošanu, izņemot:

                           i)

                           ja ECB vai kompetentā NCB uzskata, ka pārkāpuma procedūra nav jāierosina, jo viens vai vairāki no konstatētajiem prasību neievērošanas gadījumiem notikuši no pārskata sniedzēja neatkarīgu iemeslu dēļ;

                           ii)

                           iespējamā sodanauda būs mazāka par sankcijas piemērošanai nepieciešamo minimālo summu.

         3.   Ja ECB vai kompetentā NCB ierosina pārkāpuma procedūru, procedūru veic, ievērojot Regulas (EK) Nr. 2532/98 3. pantu, t. sk., sniedzot rakstisku paziņojumu un pieņemot pamatotu ECB lēmumu.
   4. pants
   Sankciju piemērošana
   1.   Sankcijas aprēķina, ievērojot divpakāpju procedūru. Vispirms aprēķina pamatsummu, ņemot vērā kvantitatīvo aspektu. Tad tiek ņemti vērā Regulas (EK) Nr. 2532/98 2. panta 3. punktā minētie apstākļi, kas var ietekmēt sankcijas faktisko apmēru.
   2.   Ja pārkāpumi saistīti ar savlaicīgumu, pārkāpuma smagums ir atkarīgs no tā, par cik darbadienām kavēts NCB noteiktais termiņš.
   3.   Ja pārkāpumi saistīti ar neprecizitāti un/vai konceptuālo atbilstību, pārkāpuma smagums ir atkarīgs no kļūdas lieluma. ECB neņem vērā noapaļošanas kļūdas vai nelielas kļūdas. Turklāt attiecībā uz konceptuālo atbilstību parastās pārskatīšanas, t. i., nesistemātiskas datu sēriju pārskatīšanas, kas paziņotas attiecīgā perioda (mēneša vai gada) laikā pēc sākotnējās pārskata sniegšanas, neuzskata par konceptuālas neatbilstības gadījumiem.
   4.   Regulas (EK) Nr. 2533/98 7. panta 4. punkts nosaka maksimālās sankcijas, ko ECB var piemērot pārskatu sniedzējiem.
   5.   Ja statistikas pārskatu sniegšanas prasību pārkāpuma rezultātā tiek pārkāptas arī obligāto rezervju prasības, par statistikas pārskatu sniegšanas prasību pārkāpumu sankcijas nepiemēro.
   5. pants
   Nobeiguma noteikums
   Šis lēmums stājas spēkā 2010. gada 1. septembrī. To piemēro no 2010. gada decembra pārskata perioda attiecībā uz mēneša un gada pārskatu sniegšanas prasībām un no 2010. gada ceturtā ceturkšņa attiecībā uz ceturkšņa pārskatu sniegšanas prasībām.

      Frankfurtē pie Mainas, 2010. gada 19. augustā

            ECB prezidents

         Jean-Claude TRICHET

      (1)  OV L 318, 27.11.1998., 8. lpp.

      (2)  OV L 318, 27.11.1998., 4. lpp.

      (3)  OV L 264, 12.10.1999., 21. lpp.

      (4)  OV L 15, 20.1.2009., 14. lpp.

      (5)  OV L 10, 12.1.2002., 24. lpp.


title: Komisijas Lēmums (2001. gada 28. septembris) par divu sadarbības nolīgumu noslēgšanu starp Eiropas Atomenerģijas kopienu un Krievijas Federāciju kodoldrošības un kontrolētas kodolsintēzes jomā (izziņots ar dokumenta numuru C(2001) 2901)

text:
Svarīgs juridisks paziņojums

|

32001D0762

Oficiālais Vēstnesis L 287 , 31/10/2001 Lpp. 0023 - 0023

		Komisijas Lēmums(2001.gada 28. septembris)par divu sadarbības nolīgumu noslēgšanu starp Eiropas Atomenerģijas kopienu un Krievijas Federāciju kodoldrošības un kontrolētas kodolsintēzes jomā(izziņots ar dokumenta numuru C(2001) 2901)(2001/762/Euratom)EIROPAS KOPIENU KOMISIJA,ņemot vērā Eiropas Atomenerģijas kopienas dibināšanas līgumu, un jo īpaši tā 101. panta 2. punktu,ņemot vērā Padomes apstiprinājumu [1],tā kā:ir jānoslēdz divi nolīgumi starp Eiropas Atomenerģijas kopienu un Krievijas Federāciju kodoldrošības un kodolsintēzes jomā,IR PIEŅĒMUSI ŠO LĒMUMU.Vienīgais pantsAr šo Eiropas Atomenerģijas kopienas vārdā starp Eiropas Atomenerģijas kopienu un Krievijas Federāciju kodoldrošības un kontrolētas kodolsintēzes jomā ir noslēgti divi nolīgumi.Briselē, 2001. gada 28. septembrīKomisijas vārdā —Komisijas loceklisPascal Lamy[1] OV L 287, 31.10.2001., 21. lpp.--------------------------------------------------


title: 2012/551/ES, Euratom: Eiropas Parlamenta Lēmums ( 2012. gada 10. maijs ) par Pētniecības izpildaģentūras 2010. finanšu gada budžeta izpildes apstiprināšanu

text:
               17.10.2012

               LV

               Eiropas Savienības Oficiālais Vēstnesis

               L 286/94

         EIROPAS PARLAMENTA LĒMUMS
   (2012. gada 10. maijs)
   par Pētniecības izpildaģentūras 2010. finanšu gada budžeta izpildes apstiprināšanu
   (2012/551/ES, Euratom)
   EIROPAS PARLAMENTS,

               —

               ņemot vērā Eiropas Savienības 2010. finanšu gada vispārējo budžetu (1),

               —

               ņemot vērā Eiropas Savienības gada pārskatus par 2010. finanšu gadu (COM(2011) 473 – C7-0256/2011) (2),

               —

               ņemot vērā Pētniecības izpildaģentūras 2010. finanšu gada pārskatus,

               —

               ņemot vērā Komisijas ziņojumu par paveikto darbu attiecībā uz 2009. finanšu gada budžeta izpildes apstiprinājumu (COM(2011) 736) un Komisijas dienestu darba dokumentus (SEC(2011) 1350 un SEC(2011) 1351), kas pievienoti šim ziņojumam,

               —

               ņemot vērā Komisijas gada ziņojumu budžeta izpildes apstiprinātājiestādei par 2010. gadā veiktajām iekšējām revīzijām (COM(2011) 643) un Komisijas dienestu darba dokumentu (SEC(2011) 1189), kurš pievienots šim ziņojumam,

               —

               ņemot vērā Revīzijas palātas ziņojumu par Pētniecības izpildaģentūras 2010. finanšu gada pārskatiem, ar Aģentūras atbildēm (3),

               —

               ņemot vērā deklarāciju par pārskatu ticamību, kā arī par pakārtoto darījumu likumību un pareizību (4), kuru Revīzijas palāta sniegusi par 2010. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Padomes 2012. gada 21. februāra ieteikumu par 2010. finanšu gada budžeta izpildes apstiprinājumu, ko sniedz izpildaģentūrām (06084/2012 – C7-0052/2012), un norādot, ka Apvienotā Karaliste, Nīderlande un Zviedrija pirmoreiz atteikušās ieteikt sniegt budžeta izpildes apstiprinājumu,

               —

               ņemot vērā Līguma par Eiropas Savienības darbību 317., 318. un 319. pantu, kā arī Euratom līguma 106.a pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 55., 145., 146. un 147. pantu,

               —

               ņemot vērā Padomes 2002. gada 19. decembra Regulu (EK) Nr. 58/2003, ar ko nosaka statūtus izpildaģentūrām, kurām uztic konkrētus Kopienas programmu pārvaldības uzdevumus (6), un jo īpaši tās 14. panta 3. punktu,

               —

               ņemot vērā Komisijas 2004. gada 21. septembra Regulu (EK) Nr. 1653/2004 par finanšu tipa regulu izpildu aģentūrām, piemērojot Padomes Regulu (EK) Nr. 58/2003 par atsevišķu uzdevumu izpildu aģentūru statūtiem attiecībā uz Kopienas programmu pārvaldi (7), un jo īpaši tās 66. panta pirmo un otro daļu,

               —

               ņemot vērā Komisijas 2007. gada 14. decembra Lēmumu 2008/46/EK par Pētniecības izpildaģentūras izveidi, lai pārvaldītu dažas pētniecības jomas Kopienas īpašajā programmā “Cilvēki”, “Iespējas” un “Sadarbība”, piemērojot Padomes Regulu (EK) Nr. 58/2003 (8),

               —

               ņemot vērā Reglamenta 76. pantu un VI pielikumu,

               —

               ņemot vērā Budžeta kontroles komitejas ziņojumu un pārējo iesaistīto komiteju atzinumus (A7-0098/2012),

               A.

               tā kā saskaņā ar Līguma par Eiropas Savienību 17. panta 1. punktu Komisija uzņemas atbildību par budžeta izpildi un programmu pārvaldību un šos pienākumus saskaņā ar Līguma par Eiropas Savienības darbību 317. pantu veic sadarbībā ar dalībvalstīm un ievērojot pareizas finanšu pārvaldības principu,

               1.

               sniedz Pētniecības izpildaģentūras direktoram apstiprinājumu par Aģentūras 2010. finanšu gada budžeta izpildi;

               2.

               izklāsta savus konstatējumus rezolūcijā, kas ir neatņemama daļa no lēmumiem par Eiropas Savienības 2010. finanšu gada vispārējā budžeta izpildes apstiprināšanu, III iedaļa – Komisija un izpildaģentūras;

               3.

               uzdod priekšsēdētājam šo lēmumu, lēmumu par Eiropas Savienības 2010. finanšu gada vispārējā budžeta izpildes apstiprināšanu, III iedaļa – Komisija, un rezolūciju, kas ir neatņemama šo lēmumu daļa, nosūtīt Eiropas Pētniecības izpildaģentūras direktoram, Padomei, Komisijai, Eiropas Savienības Tiesai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV L 64, 12.3.2010.

      (2)  OV C 332, 14.11.2011., 1. lpp.

      (3)  OV C 366, 15.12.2011., 87. lpp.

      (4)  OV C 332, 14.11.2011., 134. lpp.

      (5)  OV L 248, 16.9.2002., 1. lpp.

      (6)  OV L 11, 16.1.2003., 1. lpp.

      (7)  OV L 297, 22.9.2004., 6. lpp.

      (8)  OV L 11, 15.1.2008., 9. lpp.


title: 2008/574/EK: Padomes Lēmums ( 2008. gada 8. jūlijs ), ar ko ieceļ amatā divus Reģionu komitejas locekļus un divus to aizstājējus no Polijas

text:
               11.7.2008

               LV

               Eiropas Savienības Oficiālais Vēstnesis

               L 183/37

      PADOMES LĒMUMS

   (2008. gada 8. jūlijs),
   ar ko ieceļ amatā divus Reģionu komitejas locekļus un divus to aizstājējus no Polijas
   (2008/574/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 263. pantu,
   ņemot vērā Polijas valdības priekšlikumu,
   tā kā:

               (1)

               Padome 2006. gada 24. janvārī pieņēma Lēmumu 2006/116/EK, ar ko laikposmam no 2006. gada 26. janvāra līdz 2010. gada 25. janvārim ieceļ amatā Reģionu komitejas locekļus un aizstājējus (1).

               (2)

               Pēc Franciszek WOŁODŹKO kunga pilnvaru termiņa beigām ir atbrīvojusies viena Reģionu komitejas locekļa vieta. Pēc Ludwik Kajetan WĘGRZYN kunga pilnvaru grozīšanas ir atbrīvojusies viena Reģionu komitejas locekļa vieta. Pēc Marek TROMBSKI kunga pilnvaru termiņa beigšanās ir atbrīvojusies viena locekļa aizstājēja vieta,

         IR NOLĒMUSI ŠĀDI.
   1. pants
   Ar šo uz atlikušo amata pilnvaru laiku līdz 2010. gada 25. janvārim Reģionu komitejā ir ieceltas šādas personas:

               a)

               komitejas locekļi:

                           —

                              Jacek CZERNIAK kungs, przewodniczący Sejmiku Województwa lubelskiego (Chairman of the Sejmik of the Lubelskie voivodship),

                           —

                              Bogusław ŚMIGIELSKI kungs, marszałek województwa śląskiego (Marshall of the Śląskie voivodship);

                     un

               b)

               komitejas locekļa aizstājējs:

                           —

                              Dariusz WRÓBEL kungs, burmistrz Opola Lubelskiego (Mayor of Opole Lubelskie).

         2. pants
   Šis lēmums stājas spēkā tā pieņemšanas dienā.

      Briselē, 2008. gada 8. jūlijā

            Padomes vārdā —

            priekšsēdētāja

         C. LAGARDE

      (1)  OV L 56, 25.2.2006., 75. lpp.